REGOLAMENT TA' IMPLIMENTAZZJONI TAL-KUMMISSJONI (UE) 2018/1579

tat-18 ta' Ottubru 2018

li jimponi dazju antidumping definittiv u li jiġbor b'mod definittiv id-dazju proviżorju impost fuq l-importazzjonijiet ta' ċerti tajers pnewmatiċi, ġodda jew b'wiċċ ġdid, tal-lastiku, tat-tip użat għall-karozzi tal-linja jew għat-trakkijiet, b'indiċi tat-tagħbija li jaqbeż il-121, li joriġinaw mir-Repubblika tal-Poplu taċ-Ċina u li jħassar ir-Regolament ta' Implimentazzjoni (UE) 2018/163

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1), u b'mod partikolari l-Artikolu 9(4) tiegħu,

Billi:

1. PROĊEDURA

1.1. Il-miżuri proviżorji

(1) Fl-4 ta' Mejju 2018, il-Kummissjoni Ewropea (“il-Kummissjoni”) adottat ir-Regolament tal-Kummissjoni (UE) 2018/683 (2) (“ir-Regolament proviżorju”) li jimponi dazju antidumping proviżorju fuq l-importazzjonijiet fl-Unjoni Ewropea (“l-Unjoni”) ta' ċerti tajers pnewmatiċi, ġodda jew b'wiċċ ġdid, tal-lastiku, tat-tip użat għall-karozzi tal-linja jew għat-trakkijiet, b'indiċi tat-tagħbija li jaqbeż il-121 (“il-prodott ikkonċernat”) li joriġinaw mir-Repubblika tal-Poplu taċ-Ċina (“RPĊ”).

(2) Il-Kummissjoni nediet l-investigazzjoni fil-11 ta' Awwissu 2017 billi ppubblikat Notifika ta' Bidu f'Il-Ġurnal Uffiċjali tal-Unjoni Ewropea (“in-Notifika ta' Bidu”) wara lment ippreżentat fit-30 ta' Ġunju 2017 mill-koalizzjoni kontra l-importazzjonijiet inġusti ta' tajers (“l-ilmentatur”) f'isem produtturi li jirrappreżentaw aktar minn 25 % tal-produzzjoni totali tal-Unjoni ta' tajers ġodda u b'wiċċ ġdid għall-karozzi tal-linja jew għat-trakkijiet.

(3) Il-Kummissjoni għamlet l-importazzjonijiet tal-prodott ikkonċernat li joriġinaw mir-RPĊ soġġetti għal reġistrazzjoni permezz tar-Regolament ta' Implimentazzjoni tal-Kummissjoni (UE) 2018/163 (3). Ir-reġistrazzjoni ta' importazzjonijiet waqfet bid-dħul fis-seħħ tal-miżuri proviżorji fit-8 ta' Mejju 2018.

1.2. Perjodu ta' investigazzjoni u perjodu kkunsidrat

(4) Kif iddikjarat fil-premessa (10) tar-Regolament proviżorju, l-investigazzjoni tad-dumping u tad-dannu kopriet il-perjodu mill-1 ta' Lulju 2016 sat-30 ta' Ġunju 2017 (“il-perjodu ta' investigazzjoni”) u l-eżami tax-xejriet relevanti għall-valutazzjoni tad-dannu kopriet il-perjodu mill-1 ta' Jannar 2014 sa tmiem il-perjodu ta' investigazzjoni (“il-perjodu kkunsidrat”).

1.3. Proċedura sussegwenti

(5) Wara l-impożizzjoni ta' dazji antidumping proviżorji, l-ilmentatur, il-Kamra tal-Kummerċ taċ-Ċina għall-Importaturi u għall-Esportaturi ta' Metalli, Minerali u Kimiċi (“is-CCCMC”), l-Assoċjazzjoni tal-Industrija tal-Lastiku taċ-Ċina (is-“CRIA”), ħames produtturi esportaturi Ċiniżi, ħames importaturi mhux relatati, assoċjazzjoni tal-importaturi tal-Unjoni l'Association Française des Importateurs de Pneumatiques (“AFIP”) u fornitur wieħed tal-Unjoni (“Kraiburg”) għamlu sottomissjonijiet bil-miktub li fihom ikkummentaw dwar il-konklużjonijiet proviżorji.

(6) Parti interessata minnhom, Hämmerling The Tyre Company GmbH (Hämmerling), issottomettiet kummenti addizzjonali dwar il-konklużjonijiet proviżorji fit-2 ta' Lulju 2018, ferm wara l-iskadenza għas-sottomissjoni ta' kummenti dwar id-divulgazzjoni proviżorja. Il-Kummissjoni indirizzathom flimkien ma' kummenti oħrajn dwar id-Dokument ta' Divulgazzjoni Ġenerali fl-istadju definittiv.

(7) Il-partijiet interessati li talbu li jinstemgħu ngħataw din l-opportunità. Instemgħu s-CCCMC u s-CRIA; il-produtturi esportaturi kollha fil-kampjun: Aeolus Group (4) u Pirelli Tyre Co., Ltd (“Pirelli”) u l-importatur relatat Prometeon Tyre Group S.r.l. (“Prometeon”), Giti Group (5), Hankook Group (6), u Xingyuan Group (7); żewġ importaturi mhux relatati u produtturi tal-Unjoni, assoċjazzjonijiet u fornituri tal-Unjoni tal-materjal tal-uċuħ ġodda u tat-tiswija li appoġġjaw il-miżuri.

(8) Il-Kummissjoni kkunsidrat il-kummenti ppreżentati mill-partijiet interessati, analizzathom u, fejn kien xieraq, immodifikat il-konklużjonijiet proviżorji.

(9) Il-Kummissjoni kompliet tfittex u tivverifika l-informazzjoni kollha li ħasset li kienet meħtieġa għal-konklużjonijiet finali tagħha. Biex jiġu vverifikati t-tweġibiet għall-kwestjonarju li ma ġewx ivverifikati fl-istadju proviżorju tal-proċedura, saru żjarat ta' verifika fl-istabbilimenti tal-partijiet li ġejjin: (a) Importaturi mhux relatati fl-Unjoni: — Heuver Bandengroothandel B.V, in-Netherlands (“Heuver”) — Hämmerling The Tyre Company GmbH, il-Ġermanja (b) Importaturi relatati fl-Unjoni: — Hankook Tire Italia S.r.l. — Hankook España S.A. — Prometeon Tyre Group S.r.l. — Prometeon Tyre Group España y Portugal, S.L.U. — Pneumobil Reifen und KFZ-Technik GmbH — Prometeon Tyre Deutschland GmbH

(10) Wara d-divulgazzjoni finali, twettqet żjara ta' verifika fil-bini ta' Roline N.V., produttur tal-Unjoni fin-Netherlands.

(11) Il-Kummissjoni għarrfet lill-partijiet interessati kollha dwar il-fatti u l-kunsiderazzjonijiet essenzjali li abbażi tagħhom kien biħsiebha timponi dazju antidumping definittiv fuq l-importazzjonijiet ta' ċerti tajers għall-karozzi tal-linja u għat-trakkijiet (“id-divulgazzjoni definittiva”) u tiġbor b'mod definittiv l-ammonti garantiti bħala dazju proviżorju.

(12) Il-partijiet interessati kollha ngħataw perjodu li fih setgħu jikkummentaw dwar id-divulgazzjoni finali. L-ilmentatur, il-produtturi esportaturi Ċiniżi (Aeolus Group, Giti Group, Hankook Group, Pirelli u l-importatur relatat tiegħu Prometeon), assoċjazzjonijiet tal-industrija (is-CRIA, is-CCCMC, l-Associazione Italiana Ricostruttori Pneumatici, Assoiaçao Nacional de Industriais de Recauchtagem de Pneus, Bipaver, Bundesverband Reifenhandel und Vulkaniseur-Handwerk, iċ-Czech Retread Tire Manufacturers Association, ir-Retread Manufacturing Association), l-importaturi (Hämmerling u Kirkby Tyers Ltd), il-produttur tal-uċuħ ġodda (Rula-BRW) u l-fornituri tal-materja prima għall-uċuħ ġodda (Vipal, Kraiburg, RemaTipTop) ressqu sottomissjonijiet bil-miktub.

(13) Wara d-divulgazzjoni definittiva, saru seduti ta' smigħ mas-CRIA u mas-CCCMC, ma' Aeolus Group, ma' Giti Group, ma' Prometeon, mal-ilmentatur u ma' Bipaver.

(14) L-Uffiċjal tas-Seduta organizza seduti ta' smigħ fuq talba ta' Hankook Group fis-16 ta' Awwissu 2018 u fuq talba ta' Hämmerling fid-29 ta' Awwissu 2018.

(15) Fl-10 ta' Settembru 2018, il-Kummissjoni ppreżentat divulgazzjoni finali addizzjonali lill-partijiet interessati kollha limitata għall-kwistjoni speċifika tal-livell tal-profitt fil-mira għal-livell 3.

(16) Il-partijiet interessati kollha ngħataw perjodu ta' tliet ijiem li fih setgħu jikkummentaw dwar id-dokument ta' divulgazzjoni finali addizzjonali. L-ilmentatur, il-produtturi esportaturi Ċiniżi (Aeolus Group, Giti Group, Pirelli u l-importatur relatat tagħha Prometeon, Xingyuan), assoċjazzjonijiet tal-industrija (is-CRIA, is-CCCMC, l-Associazione Italiana Ricostruttori Pneumatici, Bipaver, Bundesverband Reifenhandel und Vulkaniseur-Handwerk, iċ-Czech Retread Tire Manufacturers Association, ITAM Europe, ir-Retread Manufacturing Association), l-importaturi (Hämmerling, Heuver u Kirkby Tyers Ltd), il-produttur tal-uċuħ ġodda (Rula-BRW), assoċjazzjoni ta' utenti (l-Assoċjazzjoni Nazzjonali Litwana tat-Trasportaturi bit-Triq LINAVA) u l-fornituri tal-materja prima għall-uċuħ ġodda (Vipal, Kraiburg, RemaTipTop) issottomettew kummenti bil-miktub.

(17) Wara d-divulgazzjoni finali addizzjonali, fl-14 ta' Settembru 2018 saret seduta ma' Prometeon.

(18) Il-kummenti ppreżentati mill-partijiet interessati ġew ikkunsidrati u tqiesu, fejn kien xierqa.

1.4. Rettifika

(19) Wara l-pubblikazzjoni tar-Regolament proviżorju, Pirelli indikat li Pirelli Tyre Co., Ltd ma kinitx sussidjarja ta' Aeolus Group kif ġie ddikjarat b'mod żbaljat fil-premessa (119) tar-Regolament proviżorju. Hi spjegat li Pirelli Tyre Co. Ltd. hi kumpanija awtonoma minn Aeolus Tyre Co., Ltd u minn Aeolus Group.

(20) B'rikonoxximent tal-iżball tagħha, il-Kummissjoni ħarġet rettifika fl-10 ta' Lulju 2018 (8).

(21) Rigward ir-referenza għal Aeolus Group, il-Kummissjoni nnotat li l-investigazzjoni tagħha tindirizza l-kumpaniji jew il-gruppi ta' kumpaniji relatati. Ir-relazzjoni bejn il-produtturi esportaturi hija analizzata f'konformità mal-Artikolu 127 tar-Regolament ta' Implimentazzjoni tal-Kummissjoni (UE) 2015/2447 (9). Għaldaqstant, fil-kuntest ta' din l-investigazzjoni Pirelli Tyre Co., Ltd. u Aeolus Tyre Co. huma meqjusa li huma relatati peress li t-tnejn kellhom azzjonist komuni fil-perjodu ta' investigazzjoni - jiġfieri China National Tire & Rubber Co., Ltd (“CNRC”). L-użu tal-forma mqassra “Aeolus Group” sar għall-faċilità ta' referenza għall-kumpaniji relatati matul ir-Regolament proviżorju. Il-forma mqassra “Aeolus Group” intgħażlet għaliex Aeolus Tyre Co., Ltd. hi l-akbar entità produttriċi fi ħdan il-kumpaniji relatati. Minkejja l-użu tal-forma mqassra biex issir referenza għal Aeolus Group fir-Regolament proviżorju, il-marġni tad-dumping ġie kkalkolat b'mod separat għal kull produttur esportatur relatat u, imbagħad, ġie stabbilit marġni tad-dumping medju ponderat wieħed għall-kumpaniji relatati kollha.

(22) Wara d-divulgazzjoni finali, Pirelli ddikjarat li din ma għandhiex titqies bħala kumpanija relatata mas-CNRC u ma' Aeolus Group. Pirelli ma qablitx mal-applikazzjoni tal-Artikolu 127 tar-Regolament (UE) 2015/2447 għall-iskop li jkun ikkalkolat il-marġni medju ponderat ta' dumping stabbilit għall-kumpaniji relatati. Pirelli pproponiet l-użu tal-Artikolu 4 tar-Regolament (UE) 2016/1036 (“ir-Regolament bażiku”) biex tiġi stabbilita r-relazzjoni bejn il-kumpaniji.

(23) Il-Kummissjoni fakkret li l-Artikolu 4 tar-Regolament bażiku jirrigwarda d-definizzjoni tal-industrija tal-Unjoni u għar-relazzjoni tal-produtturi tal-Unjoni mal-produtturi esportaturi. F'dan il-kuntest, produttur tal-Unjoni mhux ikkunsidrat parti mill-industrija tal-Unjoni, jekk ikun ikkontrollat minn produttur esportatur (10). Madankollu, l-Artikolu 2(1) tar-Regolament bażiku jirreferi b'mod espliċitu għall-Artikolu 127 tar-Regolament (UE) 2015/2447 biex ikun determinat jekk żewġ partijiet humiex assoċjati għall-fini tal-istabbiliment tal-marġni ta' dumping. L-eżaminazzjoni dwar jekk partijiet ikunux assoċjai tiżgura li l-miżuri antidumping ikunu eżeġwiti b'mod effikaċji. B'mod partikolari, dan jevita r-riskju li l-esportazzjonijiet jkunu mgħoddija minn kumpanija relatata b'dazju antidumping aktar baxx. Addizzjonalment, in-Notifika ta' bidu (11) tirreferi b'mod ċar għall-Artikolu 127 tar-Regolament (UE) 2015/2447 fil-bidu tal-proċediment.

(24) Skont l-Artikolu 127(d) tar-Regolament (UE) 2015/2447 żewġ persuni huma meqjusa relatati jekk: parti terza tippossjedi, tikkontrolla jew iżżomm direttament jew indirettament 5 % jew aktar tal-azzjonijiet bid-dritt tal-vot jew l-ishma pendenti tat-tnejn li huma. CNRC hija l-akbar azzjonist ta' Pirelli. Matul il-perjodu ta' investigazzjoni, CNRC kellha 65 % tal-ishma ta' Pirelli. Minn Settembru 2018, hija kien għad għandha 46 % tal-ishma ta' Pirelli. Għaldaqstant, fil-kuntest ta' din l-investigazzjoni, Pirelli u Aeolus Group huma kkunsidrati li huma relatati permezz ta' kumpanija omm komuni (CNRC). Id-Dikjarazzjoni ta' Pirelli li ma għandhiex titqies bħala kumpanija relatata ma' CNRC jew ma' Aeolus Group kienet għalhekk irrifjutata.

(25) Wara d-divulgazzjoni finali, Pirelli sostniet wkoll li hija għandha titqies biss bħala parti li tikkoopera, u mhux bħala produttur esportatur, peress li l-kumpanija waqfet tipproduċi l-prodott ikkonċernat f'Novembru 2017.

(26) Il-Kummissjoni stabbilixxiet li Pirelli kienet produttur esportatur matul il-perjodu taħt investigazzjoni. Il-fatt li sussegwentement, Pirelli waqfet il-produzzjoni ma jibdilx dan il-fatt. Għaldaqstant, dik l-affermazzjoni ġiet miċħuda.

1.5. Divulgazzjoni proviżorja

(27) Diversi partijiet interessati ddikjaraw li d-divulgazzjoni proviżorja tal-Kummissjoni kienet insuffiċjenti, u b'hekk kienet taffettwa d-drittijiet tagħhom tad-difiża u talbu lill-Kummissjoni tagħmel kjarifiki u divulgazzjoni ulterjuri u tennew l-istess tħassib wara d-divulgazzjoni finali.

(28) Il-Kummissjoni kkunsidrat li l-fajl miftuħ u r-Regolament proviżorju diġà kien fihom biżżejjed informazzjoni li tippermetti lill-partijiet interessati kollha jeżerċitaw bis-sħiħ id-drittijiet tad-difiża tagħhom. Madankollu, qabel id-divulgazzjoni definittiva, fil-fajl miftuħ ġiet inkluża nota għall-fajl (12) li tipprovdi kjarifiki dwar ir-Regolament proviżorju u ngħataw xi spjegazzjonijiet addizzjonali dwar id-data sottostanti fil-kalkoli tad-dumping individwali lil żewġ produtturi esportaturi.

(29) Il-Kummissjoni nnotat li s-CRIA u s-CCCMC iddikjaraw li l-Kummissjoni naqset milli tiddivulga informazzjoni dettaljata dwar il-kalkoli tat-twaqqigħ tal-prezz u tal-bejgħ bil-prezz imwaqqa' lilhom u lill-esportaturi Ċiniżi, u b'hekk ċaħdithom minn kwalunkwe possibbiltà li jivverifikaw l-iżbalji potenzjali li għamlet il-Kummissjoni jew li jikkummentaw fuq ċerti aspetti ta' dawk il-kalkoli.

(30) Is-CRIA, is-CCCMC u l-esportaturi Ċiniżi rċevew l-informazzjoni kollha b'rispett tad-drittijiet proċedurali tagħhom. L-esportaturi Ċiniżi inklużi fil-kampjun rċevew il-lista tan-numri ta' kontroll tal-prodott (“NKP”) mibjugħ, il-prezz unitarju tal-bejgħ u firxa (13) tal-volum tal-bejgħ totali involut. Kif imsemmi fil-premessi (45) sa (49), il-Kummissjoni ma għandha tiżvela l-ebda informazzjoni li hija meqjusa kunfidenzjali, meta tingħata ġustifikazzjoni tajba, mingħajr permess speċifiku mingħand il-fornitur ta' tali informazzjoni.

(31) Aeolus Group saħaq li d-determinazzjoni ta' dannu għar-raġunijiet tal-Artikolu VI tal-GATT 1994 tenħtieġ li tkun ibbażata fuq evidenza pożittiva u tinvolvi eżaminazzjoni oġġettiva fuq kemm (a) il-volum tal-importazzjoni oġġett ta' dumping u l-effett tal-istess importazzjoni dwar il-prezzijiet ta' prodotti simili fis-suq domestiku, kif ukoll (b) l-impatt konsegwenti li jkollha din l-importazzjoni fuq il-produtturi domestiċi ta' dawn il-prodotti. Hu kkunsidra li l-Kummissjoni ma għandhiex tibbaża d-deċiżjonijiet tagħha fuq elementi vagi jew fuq data kunfidenzjali fornita mill-partijiet iżda fuq l-informazzjoni u l-fatti oġġettivi kollha disponibbli. Ir-rekwiżit ta' “eżami oġġettiv” jimplika li l-industrija domestika u l-effetti tal-importazzjonijiet li huma l-oġġett ta' dumping għandhom jiġu investigati b'mod imparzjali, mingħajr ma jkunu ffavoriti l-interessi ta' kwalunkwe parti interessata, jew grupp ta' partijiet interessati, fl-investigazzjoni (14). Skont Aeolus Group, ħafna mid-data f'dawn il-proċedimenti baqgħet kunfidenzjali, u b'hekk xekklet l-eżerċizzju tad-dritt tad-difiża mill-partijiet interessati. Madankollu, Aeolus Group ddikjara li l-ftuħ tal-investigazzjoni kien jidher biċ-ċar li kellu l-għan li jipproteġi l-interessi ta' segment speċifiku tal-industrija tal-Unjoni (jiġifieri l-industrija tal-produtturi tal-uċuħ), mingħajr ma tqies li ħafna mill-manifatturi l-kbar Ewropej tat-tajers jimportaw ukoll il-prodott ikkonċernat mir-RPĊ u jerġgħu jbigħuh fis-suq tal-Unjoni.

(32) B'risposta għal dawn il-kummenti, il-Kummissjoni nnotat li l-Artikolu 19 tar-Regolament bażiku jipprovdi speċifikament li l-partijiet interessati jistgħu jipprovdu informazzjoni fuq bażi kunfidenzjali meta' jipprovdu ġustifikazzjoni tajba. Barra minn hekk, sommarju sinifikanti tal-informazzjoni kunfidenzjali kien inkluż fil-fajl miftuħ għall-ispezzjoni mill-partijiet interessati. Il-fatt li l-identità ta' ċerti produtturi tal-Unjoni li kkooperaw inżammet kunfidenzjali ma żammx lill-Kummissjoni milli tagħmel eżaminazzjoni oġġettiva tal-fatti, u lanqas ma xekkel lill-partijiet interessati milli jeżerċitaw id-drittijiet tad-difiża tagħhom. Barra minn hekk, id-drittijiet ta' difiża tal-partijiet interessati ġew salvagwardati kif spjegat fil-premessa (37) permezz tal-intervent tal-Uffiċjal tas-Seduta.

1.6. Kampjunar

(33) Is-CRIA u s-CCCMC iddikjaraw li l-produtturi Ċiniżi ta' daqs żgħir u medju (SMEs) ġew diskriminati meta mqabbla mal-produtturi SMEs tal-Unjoni peress li l-SMEs tal-Unjoni kienu intitolati li jimlew kwestjonarju anqas dettaljat (u b'hekk anqas affidabbli). Dawk il-partijiet iddikjaraw li l-produtturi SMEs Ċiniżi setgħu ġew skoraġġiti milli jieħdu sehem fl-investigazzjoni minħabba l-piż sinifikanti li jinvolvi l-mili ta' tweġiba sħiħa għall-kwestjonarju.

(34) Barra minn hekk, is-CRIA u s-CCCMC iddikjaraw li, minħabba li l-Kummissjoni kienet qed tibbaża (b'mod allegatament żbaljat) id-determinazzjoni tad-dannu tagħha b'mod predominanti fuq id-data tal-volum żgħir ta' bejgħ tal-SMEs, ir-rappreżentazzjoni insuffiċjenti tal-produtturi SMEs Ċiniżi ġiet aggravata b'mod ulterjuri mill-fatt li l-produtturi SMEs tal-Unjoni setgħu jipprovdu tweġiba anqas kompluta u, b'hekk, anqas affidabbli. Dikjarazzjoni simili kienet imtennija wara d-divulgazzjoni finali. Barra minn hekk, is-CRIA u s-CCCMC talbu li l-Kummissjoni tiddivulga d-data speċifika dwar il-kampjunar tal-produtturi tal-Unjoni, b'mod partikolari biex jivverifikaw ir-rappreżentattività tal-kampjun tal-industrija tal-Unjoni kemm għal tajers ġodda kif ukoll għal dawk b'wiċċ ġdid. Din id-dikjarazzjoni kienet imtennija wara d-divulgazzjoni finali.

(35) Id-dikjarazzjoni li d-determinazzjoni tad-dannu kienet b'mod predominanti bbażata fuq id-data tal-produtturi SMEs tal-Unjoni hi żbaljata peress li l-Kummissjoni stabbilixxiet kampjun rappreżentattiv biex tanalizza bi preċiżjoni s-sitwazzjoni tad-dannu tal-produtturi tal-Unjoni. Il-Kummissjoni għamlet ponderazzjoni tal-bejgħ tal-Unjoni biex tiżgura r-rappreżentazzjoni xierqa tal-bejgħ tal-SMEs fis-suq tal-Unjoni. Barra minn hekk, hi l-prattika kostanti tal-Kummissjoni li tibgħat kwestjonarju simplifikat lill-produtturi SMEs fl-Unjoni, iżda dan il-fatt ma għandu ebda impatt fuq il-korrettezza tad-data pprovduta jew fuq ir-reqqa tal-investigazzjoni. Għaldaqstant, din id-dikjarazzjoni ġiet irrifjutata.

(36) Kif intqal fil-premessa (15) tar-Regolament proviżorju, żewġ produtturi esportaturi argumentaw li l-kunfidenzjalità żammithom milli jivverifikaw jekk l-ilmentatur jirrappreżentax aktar minn 25 % tal-produzzjoni totali tal-Unjoni. Dawn saħqu wkoll li ma setgħux jivverifikaw jekk il-kampjun għall-industrija tal-Unjoni kienx rappreżentattiv biżżejjed.

(37) Is-servizzi tal-Kummissjoni talbu l-intervent tal-uffiċjal tas-seduta sabiex jiggarantixxu d-drittijiet tad-difiża tal-partijiet interessati fid-dawl ta' dawn l-allegazzjonijiet. Permezz tan-nota tat-12 ta' Lulju 2018, l-uffiċjal tas-seduta żied nota fil-fajl miftuħ b'dawn iż-żewġ konklużjonijiet: “1. Id-data fil-fajl kunfidenzjali ssostni l-konklużjoni li s-servizzi tal-Kummissjoni rriflettew kif xieraq id-data riċevuta fil-kalkolu tar-rekwiżiti preżenti. L-ilmentatur, inklużi ż-żewġ produtturi tal-Unjoni li talbu anonimità, jirrappreżenta aktar minn 25 % tal-produzzjoni totali tal-Unjoni tal-prodott investigat. 2. Id-data kunfidenzjali fil-fajl tappoġġa l-konklużjoni li l-kampjunar imwettaq mis-servizzi tal-Kummissjoni responsabbli għall-investigazzjoni ġie deskritt b'mod akkurat fin-Nota relevanti għall-Fajl tat-18 ta' Ottubru 2017 dwar il-kampjunar, li hija inkluża fil-fajl għall-ispezzjoni mill-partijiet interessati. ” ( 15 )

(38) Għaldaqstant, il-Kummissjoni qieset li d-drittijiet tad-difiża tal-partijiet interessati ġew rispettati.

(39) Fl-aħħar nett, uħud mill-produtturi esportaturi allegaw li n-nuqqas ta' għarfien ta' rabtiet potenzjali bejn l-ilmentaturi anonimi u l-produtturi esportaturi Ċiniżi impedixxa d-drittijiet tad-difiża tagħhom. Madankollu, ma ġiex sostanzjat kif l-għarfien dwar tali rabta potenzjali kien jgħinhom jiddefendu l-każ tagħhom. Anki li kieku, ipotetikament, kien hemm rabta bejn produttur tal-Unjoni anonimu wieħed jew diversi u produttur esportatur Ċiniż wieħed jew diversi, l-analiżi għad-dumping u għad-dannu ma kinitx tkun affettwata b'mod materjali.

(40) Giti Group ssottometta li l-Kummissjoni missha kkunsidrat is-sehem ta' kull livell fil-bejgħ totali tal-Unjoni meta għażlet il-kampjun ta' produtturi tal-Unjoni. Approċċ bħal dan kien ikun aktar oġġettiv meta mqabbel mal-approċċ kurrenti li fih il-ponderazzjoni tad-data tal-livell 3 tal-aktar li ġarrbu dannu hi eċċessiva fil-fehma ta' Giti Group.

(41) Kif spjegat fil-premessa (24) tar-Regolament proviżorju, il-Kummissjoni tabilħaqq ikkunsidrat il-livelli għall-għażla tal-kampjun tal-produtturi tal-Unjoni. Barra minn hekk, ir-Regolament proviżorju fil-premessi (157) u (158) u aktar kjarifiki fin-nota għall-fajl imsemmi fil-premessa (28) ta' dan ir-regolament kien fihom spjegazzjoni dettaljata tal-metodoloġija użata biex ikunu riflessi l-livelli kollha b'mod adatt fl-indikaturi mikroekonomiċi (ara wkoll it-taqsima 4.5.1.2 hawn taħt).

1.7. Aċċess għall-informazzjoni

(42) Is-CRIA u s-CCCMC talbu li għandu jingħata aċċess sħiħ lir-rappreżentanti legali tagħhom għall-kalkoli tal-marġni tad-dumping, tal-effetti fuq il-prezz u tal-marġni tad-dannu mwettqa mill-Kummissjoni, inkluż aċċess għal kwalunkwe informazzjoni kunfidenzjali mingħand partijiet interessati oħra li fuqhom huma bbażati t-tali kalkoli (soġġetti għal impenji xierqa ta' nondivulgazzjoni). Is-CRIA u s-CCCMC indikaw li r-rekwiżiti tal-Artikolu 19 tar-Regolament bażiku għandhom ikunu bbilanċjati kontra d-drittijiet tad-difiża, li huma garantiti mill-Artikolu 41 tal-Karta tad-Drittijiet Fundamentali tal-Unjoni Ewropea.

(43) Is-CRIA u s-CCCMC argumentaw li l-avukati li jingħataw aċċess huma reġistrati mal-Kamra Ewropea tal-avukati u huma soġġetti għal regoli stretti u li d-divulgazzjoni ta' informazzjoni kunfidenzjali lill-klijenti tagħhom tirriżulta f'azzjonijiet dixxiplinari severi, inklużi t-tneħħija mill-elenku tal-avukati u kawża kriminali potenzjali. Għalhekk, is-CRIA u s-CCCMC argumentaw li l-aċċess għall-fajl kunfidenzjali ma jkunx jikser l-obbligu tal-Kummissjoni li tipproteġi l-informazzjoni kunfidenzjali filwaqt li tippermetti eżerċizzju effettiv tad-drittijiet tad-difiża. Barra minn hekk, dawn il-partijiet qiesu li l-intervent tal-Uffiċjal tas-Seduta biex jaċċessa l-informazzjoni kunfidenzjali u jirrapporta l-konklużjoni tiegħu lill-partijiet interessati ma jistax ikun ikkunsidrat bħala sostitut għar-rieżami ta' dawn il-kalkoli.

(44) Waqt is-seduta ta' smigħ mal-Uffiċjal tas-Seduta fis-16 ta' Awwissu 2018 Hankook Group sostna li l-Kummissjoni kienet kisret id-drittijiet tad-difiża tiegħu meta ċaħditu l-aċċess għal data li Hankook Group ikkunsidra li ma kienx ġust li tkun kunfidenzjali. Hankook Group għamel talba ġenerali għal bidla fil-politika fir-rigward tal-immaniġġjar ta' data kunfidenzjali u stieden lis-servizzi tal-Kummissjoni biex jibdlu l-prassi attwali rigward id-divulgazzjoni tal-kalkoli u, fil-futur, biex iħallu lir-rappreżentanti legali tal-partijiet interessati jaċċessaw il-kalkoli kemm jista' jkun possibbli. Fl-opinjoni ta' Hankook Group, il-protezzjoni ta' data kunfidenzjali għandha tapplika biss sal-punt li din il-protezzjoni hija meħtieġa biex tiġi evitata ħsara possibbli għall-kumpaniji kkonċernati. Tali ħsara ma tirriżultax jekk ir-rappreżentanti legali kellhom joperaw taħt ftehim ta' kunfidenzjalità mas-servizzi tal-Kummissjoni. F'dak li għandu x'jaqsam mal-investigazzjoni kurrenti, Hankook Group talab ukoll biex ir-rappreżentanti legali tiegħu jkollhom aċċess għall-kalkoli kollha tal-marġnijiet tad-dumping u tad-danni, inkluż għad-data kollha dwar il-valur normali.

(45) L-Artikolu 19 tar-Regolament bażiku jistipula li l-Kummissjoni ma tistax tiżvela informazzjoni li, min-natura tagħha stess, tkun kunfidenzjali, jew li tiġi pprovduta fuq bażi kunfidenzjali minn partijiet u li għalihom tintwera kawża ġusta, mingħajr il-permess speċifiku tal-fornitur tat-tali informazzjoni. Dan ma jipprevedix li kwalunkwe parti oħra, inklużi l-avukati reġistrati fil-kamra Ewropea tal-avukati, tingħata aċċess bħal dan. Ta' min jinnota wkoll li, fid-9 ta' Jannar 2018, is-CRIA u s-CCCMC issottomettew prokuri ffirmati minn produtturi esportaturi li kkooperaw u li huma mdaħħla fil-kampjun. Il-Kummissjoni sabet li wħud mill-prokuri mogħtija mill-produtturi esportaturi Ċiniżi fil-kampjun lis-CRIA u lis-CCCMC ma kinux ikopru l-aċċess għal informazzjoni kunfidenzjali iżda kienu jkopru biss l-attendenza għas-seduti, is-sottomissjoni ta' kummenti u l-preżentazzjoni ta' sottomissjonijiet.

(46) Barra minn hekk, il-ġurisprudenza tal-Qorti tal-Ġustizzja tistipula li l-protezzjoni tad-drittijiet tad-difiża għandha tkun, fejn meħtieġ, rikonċiljata mal-prinċipju ta' kunfidenzjalità li hu stipulat b'mod speċifiku fl-Artikolu 19 tar-Regolament bażiku. F'dan il-każ partikolari, kawża ġusta ntweriet għaliex diversi partijiet interessati talbu li ismijiethom jinżammu kunfidenzjali għaliex jibżgħu li jistgħu jaffaċċjaw ritaljazzjoni minn akkwirenti jew minn kompetituri. Il-Kummissjoni vvalutat dawk it-talbiet u qieset li kienu ġustifikati. Għaldaqstant, hi kkonkludiet li d-divulgazzjoni tat-tali informazzjoni kunfidenzjali kien ikollha effett avvers sinifikanti għal dawn il-partijiet.

(47) Din ir-rikonċiljazzjoni tippermetti r-riċevuta ta' sommarji mhux kunfidenzjali ta' informazzjoni kunfidenzjali (ipprovduta, pereżempju, fil-forma ta' meded u/jew ta' elementi indiċjati ta' informazzjoni) fejn din l-informazzjoni mhux kunfidenzjali ma twassalx għal divulgazzjoni ta' sigrieti tan-negozju. Madankollu, divulgazzjoni sħiħa tal-informazzjoni kunfidenzjali ma tqisitx rikonċiljabbli mad-dmir li tiġi protetta t-tali informazzjoni. Fuq l-istess nota, u minħabba li l-leġiżlatur tal-Unjoni ma pprovdiex għal eċċezzjoni bħal din fir-Regolament bażiku, il-Kummissjoni qieset li l-fatt li l-avukati reġistrati fil-kamra Ewropea tal-avukati huma soġġetti għal regoli stretti u huma potenzjalment soġġetti għal sanzjonijiet jekk jiksru dawn ir-regoli, ma jippermettix lill-Kummissjoni tagħti aċċess għal informazzjoni kunfidenzjali bi ksur tal-leġiżlazzjoni fis-seħħ. B'hekk, il-Kummissjoni kkonkludiet li l-aċċess għal informazzjoni kunfidenzjali ma setax jingħata lil avukati reġistrati f'kamra Ewropea tal-avukati. Fi kwalunkwe każ, element addizzjonali għas-salvagwardja tad-drittijiet ta' difiża tal-partijiet interessati huwa l-possibbiltà li jsir rikors għand l-uffiċjal tas-seduta fil-Proċedimenti Kummerċjali skont l-Artikolu 15 tad-Deċiżjoni tal-President tal-Kummissjoni Ewropea tad-29 ta' Frar 2012 dwar il-funzjoni u t-termini ta' referenza tal-uffiċjal tas-seduta f'ċerti proċedimenti kummerċjali (16). Peress li l-partijiet interessati ma fitxewx il-parir tal-uffiċjal tas-seduta fuq dan il-punt, din it-talba għandha, għaldaqstant, tiġi miċħuda.

(48) Barra minn hekk, il-Kummissjoni qieset li l-fajl miftuħ disponibbli għall-partijiet interessati, inkluż għas-CRIA u għas-CCCMC u għal Hankook Group, kien jinkludi l-informazzjoni relevanti kollha tal-każ użata fl-investigazzjoni. Meta l-informazzjoni tqieset kunfidenzjali, il-fajl miftuħ kien fih sommarji sinifikattivi tagħha. Il-partijiet interessati kollha, inklużi s-CRIA u s-CCCMC, kellhom aċċess għall-fajl miftuħ u setgħu jikkonsultawh.

(49) Fid-dawl ta' dawn il-kunsiderazzjonijiet, il-Kummissjoni qieset li l-informazzjoni pprovduta fid-dokumenti tad-divulgazzjoni u fil-fajl miftuħ kienet biżżejjed biex tissodisfa d-drittijiet tad-difiża tal-partijiet interessati kollha. Għaldaqstant, din id-dikjarazzjoni ġiet irrifjutata. Madankollu, wara s-seduta ta' smigħ mal-uffiċjal tas-seduta, il-Kummissjoni żvelat ċerta data addizzjonali dwar il-kalkoli tad-dumping u tad-dannu kif stabbilit fil-premessi (77) u (178).

(50) Hämmerling talbet seduta mal-uffiċjal tas-seduta biex tqajjem kwistjonijiet legali relatati mal-investigazzjoni kurrenti u ċerti kwistjonijiet orizzontali dwar il-protezzjoni tad-data ta' informazzjoni kunfidenzajlai u nonkunfidenzjali kif inkluża fil-bażi tad-data TRON TDI u l-prassi kurrenti li jingħata aċċess għall fajls nonkunfidenzjali lill-partijiet interessati lil hinn mit-territorju tal-Unjoni permezz ta' din il-bażi tad-data.

(51) Il-Kummissjoni osservat li r-Regolament Ġenerali dwar il-Protezzjoni tad-Data (17) l-ġdid ma kienx applikabbli f'dan il-każ. Barra minn hekk, Hämmerling kkonfermat li l-kwistjoni tal-protezzjoni tad-data personali ma kinitx direttament marbuta ma' ostakoli speċifiċi possibbli tad-drittijiet tiagħha ta' difiża skont id-dritt tad-difiża kummerċjali. Il-Kummissjoni għalhekk ikkonkludiet li l-pożizzjoni individwali ta' Hämmerling fil-proċediment u d-drittijiet tagħha ta' difiża ma kinux affettwati mir-Regolament Ġenerali l-ġdid dwar il-Protezzjoni tad-Data.

2. PRODOTT IKKONĊERNAT U PRODOTT SIMILI

2.1. It-talbiet dwar is-segmentazzjoni tas-suq tal-Unjoni għat-tajers

(52) Diversi partijiet interessati tennew id-dikjarazzjoni tagħhom li tajers ġodda u b'wiċċ ġdid ma jistgħux ikunu prodott uniku kkonċernat jew ikunu parti minn segment uniku wieħed. Barra minn hekk, diversi partijiet interessati ddikjaraw li s-suq tal-Unjoni għandu tal-anqas jinqasam f'erba' livelli: għandhom jiġu stabbiliti tliet livelli għal tajers ġodda u r-raba' kategorija, ġdida, għal tajers b'wiċċ ġdid. Inkella għandu jiġi introdott livell ġdid għal tajers importati rħas. Is-CRIA u s-CCCMC iddikjaraw ukoll li għandha ssir segmentazzjoni addizzjonali għal tagħmir oriġinali u għal tajers ta' sostituzzjoni.

(53) Kif intqal fil-premessi (72) sa (74) tar-Regolament proviżorju, tajers ġodda (li jistgħu jingħataw wiċċ ġdid jew le) u dawk b'wiċċ ġdid m'għandhom ebda karatteristika teknika, fiżika bażika u kimika differenti. Wara d-divulgazzjoni proviżorja, il-partijiet interessati ma pprovdew ebda evidenza addizzjonali li turi bil-kontra. Għaldaqstant, il-Kummissjoni rrifjutat id-dikjarazzjoni tas-CRIA u tas-CCCMC li tajers ġodda u b'wiċċ ġdid ma jistgħux ikunu l-istess prodott ikkonċernat. Rigward it-talba biex jiġi stabbilit ir-raba' livell għal tajers b'wiċċ ġdid, il-Kummissjoni saħqet li tajers ġodda u b'wiċċ ġdid jaqsmu l-istess karatteristiċi bażiċi u fil-parti l-kbira huma interkambjabbli. Barra minn hekk, kif spjegat fil-permessi (55) sa (57) tar-Regolament proviżorju, tajers b'wiċċ ġdid fil-parti l-kbira jaqgħu taħt il-livell 3. B'hekk ma hemm ebda bżonn li jinħoloq ir-raba' livell għalihom. Għalhekk, il-Kummissjoni rrifjutat din id-dikjarazzjoni wkoll.

(54) Aeolus Group iddikjara li l-Kummissjoni għandha teskludi tajers ġodda mill-ambitu tal-investigazzjoni. Dan irrefera għar-Rapport tal-Korp tal-Appell tad-WTO f'Komunitajiet Ewropej — Miżuri li Jaffettwaw l-Asbestos u Prodotti li Fihom l-Asbestos (18), li skont dan id-determinazzjoni ta' jekk żewġ prodotti humiex l-istess fundamentalment hija determinazzjoni dwar jekk il-prodotti humiex jikkompetu kontra xulxin. Aeolus Group iddikjara li dan l-approċċ għandu jkun ikkunsidrat mill-Kummissjoni meta tiġi biex tiddetermina jekk iż-żewġ prodotti jistgħux jitqiesu li huma l-istess.

(55) Il-Kummissjoni qieset li hemm relazzjoni kompetittiva bejn tajers ġodda u dawk b'wiċċ ġdid. Kif se jintwera aktar 'il quddiem taħt it-taqsima 4.6 fl-analiżi tal-interkonnessjoni bejn il-livell, it-tajers importati (ġodda) tal-livell 3 jinsabu f'kompetizzjoni ma' tajers li jingħataw wiċċ ġdid fl-Unjoni u bħalissa qed jieħdu sehem mis-suq tat-tajers tal-livell 3 li jingħataw wiċċ ġdid. Min-naħa tiegħu, dan għandu effett kaskata b'lura wkoll fuq it-tajers tal-livell 2 u tal-livell 1, u b'hekk affettwa l-pożizzjoni kompetittiva tal-produtturi tat-tajers tal-Unjoni fil-livelli 1 u 2. Għaldaqstant, din l-affermazzjoni ġiet miċħuda.

(56) Hankook Group iddikjara li d-ditta Hankook tiegħu għandha tiġi klassifikata bħala tal-livell 2 peress li t-tliet kriterji kollha użati mill-Kummissjoni jwasslu għall-istess riżultat: (i) rikonoxximent tad-ditta; (ii) kwalità tajba biex jingħata wiċċ ġdid u (iii) il-bejgħ tat-tajers direttament lill-manifatturi tal-karozzi tal-linja u tat-trakkijiet jiġifieri bejgħ ta' Tagħmir Oriġinali (“OE” - Oriġinal equipment).

(57) Fir-rigward tal-ewwel kriterju - ir-rikonoxximent tad-ditta, Hankook Group iddikjara li mhux biss l-ETRMA (fir-rapporti tagħha tal-2017 u tal-2018), iżda anki r-rapport tal-Global Tire Intelligence ta' Ġunju 2016 u l-International Trade Commission tal-Istati Uniti f'Marzu 2016 kienu jittrattaw lil Hankook bħala ditta tal-livell 2 (19). Il-Kummissjoni aċċettat li r-rikonoxximent ta' Hankook fl-erba' rapporti kien jindika li hi ditta tal-livell 2. Fl-istess ħin, Hankook Group jikkummerċjalizza lilu nnifsu bħala ditta “primjum” fuq is-sit web tal-grupp tiegħu. Barra minn hekk, kif diġà ġie nnotat fil-premessa (63) tar-Regolament proviżorju, id-dokument intern tal-kumpanija pprovdut lill-Kummissjoni matul iż-żjara ta' verifika indika li d-ditta mxiet għal-livell 1. B'hekk, il-Kummissjoni sabet li l-perċezzjoni tas-suq u l-awtoperċezzjoni ta' Hankook Group ma kinux jikkoinċidu għalkollox.

(58) Hankook Group ippreżenta wkoll stħarriġiet interni kunfidenzjali li saru fl-2017 għat-Tim tal-Istrateġija tal-Kummerċjalizzazzjoni Globali ta' Hankook fir-Renju Unit, fil-Ġermanja, fi Spanja u fl-Italja fuq tajers tal-karozzi tal-passiġġieri. Skont il-kumpanija, dawn id-dokumenti juru li ditti oħra tal-livell 1 jgawdu minn fama akbar tad-ditta fost il-klijenti f'dawn il-pajjiżi. Il-Kummissjoni sabet li minn din id-data jistgħu jinħarġu żewġ konklużjonijiet ewlenin. L-ewwel, Hankook Group innifsu kien jirrikonoxxi li l-klassifikazzjoni tad-ditti f'livelli hu kunċett dinamiku għad-ditti kollha. Pereżempju, fir-Renju Unit, wieħed mill-kompetituri tiegħu kien meqjus bħala ditta tal-livell 2, filwaqt li l-istess kompetitur jikklassifika fost l-“atturi ewlenin” jew fil-“livell 1” fil-Ġermanja, fi Spanja u fl-Italja. It-tieni, Hankook Group donnu jinsab “bejn” l-ewwel żewġ livelli skont il-perċezzjonijiet fost il-klijenti dwar karozzi tal-passiġġieri: L-“għarfien megħjun (20)” għal Hankook kien ġeneralment inferjuri għad-ditti tal-livell 1, filwaqt li l-“għarfien mhux megħjun (21)” kien – bl-eċċezzjoni tar-Renju Unit – fuq l-istess livell jew saħansitra ftit ogħla minn ditti kompetituri oħra klassifikati mill-Kummissjoni bħala dawk li jaqgħu fil-livell 1.

(59) Imbagħad il-Kummissjoni marret għat-tieni kriterju. Hi fakkret li t-tajers tal-livell 1 huma mfassla biex ikunu tajers “b'diversi ħajjiet”, u b'hekk iżidu d-distanza ogħla b'mod sinifikanti tal-prodott oriġinali (jingħataw wiċċ ġdid sa tliet darbiet għal użu normali), kif stipulat fil-premessa (55) tar-Regolament proviżorju. F'dak ir-rigward, Hankook Group sostna li huwa jieħu garanzija kuntrattwali li t-tajers Hankook jistgħu jingħataw wiċċ ġdid mhux aktar minn darba u li s-sehem mis-suq ta' tajers b'wiċċ ġdid Alphatread tal-marka tiegħu stess huwa negliġibbli u qed jonqos. Barra minn hekk, l-ipprezzar tal-kejsings tiegħu hu anqas minn dak għal kejsings tal-atturi ewlenin fis-suq.

(60) Min-naħa l-oħra, il-Kummissjoni ħadet nota tal-pożizzjoni ta' Alphatread fis-suq, iżda sabet li dan il-fatt jaf ikun aktar kwistjoni ta' deċiżjoni meħuda mill-kumpanija dwar jekk toperax negozju vertikalment integrat ta' għoti ta' wiċċ ġdid hi stess. Il-Kummissjoni aċċettat ukoll li l-garanzija legali għat-tajers Hankook tkopri biss operazzjoni waħda ta' għoti ta' wiċċ ġdid. Min-naħa l-oħra, il-possibbiltà tagħhom li jingħataw wiċċ ġdid ma tiddependix biss fuq l-għoti ta' wiċċ ġdid ta' Alphatread jew ta' garanzija legali maħruġa minn Hankook Group, li fin-natura tagħha hija konservattiva. Aktar minn hekk, kemm-il darba t-tajers fil-fatt jingħataw wiċċ ġdid fis-suq u, b'hekk, ikunu qed jikkompetu ma' tajers oħra tal-livell 1 f'dak l-aspett, hi aktar importanti għall-klassifikazzjoni.

(61) B'hekk, il-Kummissjoni staqsiet lill-operaturi produttur tal-uċuħ ġodda fl-Unjoni jekk it-tajers Hankook jistgħux jingħataw wiċċ ġdid darba biss, darbtejn jew aktar minn darbtejn. L-Assoċjazzjoni tal-produttur tal-uċuħ ġodda BIPAVER informat lill-Kummissjoni li s-seba' produtturi tal-uċuħ ġodda kkonsultati (tlieta mill-Ġermanja, wieħed mill-Portugall, wieħed minn Spanja, wieħed mill-Italja u wieħed mir-Renju Unit) wieġbu li t-tajers Hankook jistgħu jingħataw wiċċ ġdid darbtejn. Barra minn hekk, għal tajers ta' ċerta dimensjoni, it-tajers Hankook jistgħu jingħataw wiċċ ġdid aktar minn darbtejn skont il-produtturi tal-uċuħ ġodda fil-Portugall, fi Spanja u fir-Renju Unit li wieġbu lil BIPAVER. Produttur tal-uċuħ ġodda mill-Italja wieġeb b'mod individwali li t-tajers b'ratio tal-aspett baxx minn Hankook jingħataw wiċċ ġdid darba biss, iżda ratios tal-aspett akbar jingħataw wiċċ ġdid darbtejn. Produttur tal-uċuħ ġodda Franċiż wieġeb b'mod individwali li t-tajers Hankook jingħataw wiċċ ġdid darbtejn jew aktar minn darbtejn. Produttur tal-uċuħ ġodda Spanjol ieħor informa li l-kejsings ta' Hankook għandhom l-istess kwalità bħal tajers primjum bħal Michelin, Continental, Goodyear u Bridgestone. F'dan l-isfond, il-Kummissjoni stabbilixxiet li t-tajers Hankook b'mod predominanti jingħataw wiċċ ġdid darbtejn fl-Unjoni, filwaqt li l-kwalità tal-kejsings tagħhom tippermetti saħansitra l-għoti ta' wiċċ ġdid ulterjuri għal ċerti dimensjonijiet.

(62) Fir-rigward tat-tielet kriterju, Hankook Group argumenta li l-bejgħ tiegħu fl-Unjoni kien jikkostitwixxi 1,6 % biss tal-bejgħ OE kollu fl-2017. Sehem mis-suq daqstant żgħir mhuwiex biżżejjed biex jikkwalifikahom fil-livell 1. Il-Kummissjoni ma qablitx ma' din il-valutazzjoni. Hija nnotat li x-xejra tal-bejgħ tal-OE minn Hankook kienet 'il fuq. Filwaqt li Hankook Group ma kellux kuntratti ta' bejgħ OE fl-2014, in-negozju tal-OE tiegħu s'issa kiber kull sena sal-2017. Barra minn hekk, filwaqt li 1,6 % jidher ftit f'termini assoluti, dan jinkludi sehem aktar sinifikanti [7 - 12]% ma' wieħed mill-manifatturi Ewropej ewlenin tat-trakkijiet. Il-Kummissjoni sabet li s-sempliċi fatt li dan il-produttur importanti tat-trakkijiet jafda fil-kwalità primjum tad-ditta Hankook hu sinifikanti. Waqt seduta li saret fl-20 ta' Ġunju 2018, Hankook Group argumenta wkoll li t-tajers OE għal bejgħ kienu jiġu mill-Korea t'Isfel aktar milli mir-RPĊ. Għalhekk, il-bejgħ OE ma setax jiġi attribwit għat-tajers esportati taċ-Ċina. Il-Kummissjoni ma vverifikatx din id-dikjarazzjoni. Madankollu, anki jekk din hi fattwalment korretta, hija ma tispjegax għaliex Hankook Group ma setax japplika l-għarfien tiegħu wkoll fil-faċilitajiet ta' produzzjoni Ċiniżi u jkollu bejgħ OE tat-tajers manifatturati fir-RPĊ fil-futur qrib. Il-Kummissjoni għalhekk stabbiliet li Hankook Group seta' jistabbilixxi bejgħ OE ma kumpaniji Ewropej li jagħmlu t-trakkijiet li huma magħrufin sew bil-potenzjal li jżied dan in-negozju fil-futur qrib.

(63) Fid-dawl tat-tliet kriterji kollha kkunsidrati flimkien, il-Kummissjoni kkonfermat il-konklużjoni tagħha fi stadju proviżorju li d-ditta Hankook mxiet mil-livell 2 għal-livell 1. Filwaqt li r-rikonoxximent predominanti fis-suq xorta jikklassifikah fil-livell 2, żewġ elementi tal-awtovalutazzjoni ta' Hankook Group misjuba matul l-investigazzjoni u analiżi tal-istħarriġiet tad-ditta jindikaw li t-tajers Hankook pjuttost jappartjenu għal-livell 1. B'hekk, il-perċezzjoni ta' Hankook Group hi “bejn” il-livelli. Madankollu, it-tweġibiet minn produtturi tal-uċuħ ġodda juru li t-tajers Hankook illum il-ġurnata jingħataw wiċċ ġdid almenu darbtejn u l-kwalità tat-tajers tiegħu ppermettewlu li jiżviluppa bejgħ OE ma' kumpaniji li jagħmlu t-trakkijiet fl-Ewropa li huma magħrufin sew ukoll. Għaldaqstant, il-Kummissjoni kklassifikat Hankook Group bħala produttur tal-livell 1 għall-fini ta' din l-investigazzjoni.

(64) Hankook Group iddikjara wkoll li d-ditta tiegħu Aurora għandha tiġi klassifikata fil-livell 3. Madankollu, peress li d-differenza bejn id-ditti Aurora u Hankook mhix tant enormi, u peress li l-Kummissjoni kkonfermat il-klassifikazzjoni tagħha għal Hankook bħala ditta tal-livell 1, din żammet ukoll il-klassifikazzjoni tagħha għal Aurora fil-livell 2.

(65) Giti Group ddikjara li d-ditta Primewell tiegħu għandha tiġi klassifikata fil-livell 3. Il-Kummissjoni aċċettat din id-dikjarazzjoni peress li d-ditta Primewell kienet tissodisfa l-kriterji tal-livell 3: hija ditta ta' kwalità aktar baxxa b'possibilità limitata ħafna li t-tajers jingħataw wiċċ ġdid u ma hemm l-ebda bejgħ OE ta' din id-ditta.

2.2. Talbiet għall-esklużjoni ta' prodotti

(66) Bosta partijiet interessati ddikjaraw li l-każijiet ta' kompetizzjoni msemmija fil-premessi minn (68) sa (83) tar-Regolament proviżorju u l-investigazzjonijiet imwettqa minn pajjiżi terzi ma għandhomx jitwarbu tennew l-istess tħassib wara d-divulgazzjoni finali. Minflok ma injorat dawn id-deċiżjonijiet fuq il-bażi ta' raġunijiet proċedurali, il-Kummissjoni missha analizzat il-konklużjonijiet tagħhom dwar is-sustanza. Dawn il-partijiet tennew li l-investigazzjonijiet imwettqa mill-Istati Uniti, mill-Indja, mill-Kummissjoni Ekonomika Ewro-Asjatika u mill-Eġittu għandhom jitqiesu u li anki l-proċediment dwar il-kompetizzjoni mibdi f'Mejju 1996 kien relevanti għall-proċediment kurrenti (22). Barra minn hekk, is-CRIA u s-CCCMC iddikjaraw li l-Kummissjoni ma tistax taqbad u tinjora l-konklużjonijiet tal-Kummissjoni f'każ dwar fużjoni (23) li tajers ta' sostituzzjoni ġodda ta' baġit baxx mhumiex sostituti għal tajers mogħtija wiċċ ġdid. Dawk il-partijiet qiesu li dawn il-konklużjonijiet kienu tassew relevanti għas-segmentazzjoni tal-Kummissjoni u, b'mod aktar ġenerali, għall-analiżi tad-dannu.

(67) Fir-rigward ta' dawn id-dikjarazzjonijiet, il-Kummissjoni tenniet li l-kompetizzjoni u l-investigazzjonijiet antidumping ivarjaw b'mod sostanzjali fir-rigward ta' kif inhu definit il-prodott ikkonċernat relevanti. Barra minn hekk, skont il-Ftehim tad-WTO dwar l-Antidumping, il-membri jgawdu minn diskrezzjoni wiesgħa meta jiddefinixxu l-prodott ikkonċernat u l-prodott simili. Għaldaqstant, la l-każijiet dwar il-kompetizzjoni u lanqas każijiet antidumping oħra f'pajjiżi terzi ma huma applikabbli b'mod dirett għall-investigazzjoni inkwistjoni. Għalhekk, dawn id-dikjarazzjonijiet ġew irrifjutati.

(68) Bosta partijiet interessati sostnew li hemm differenzi f'termini ta' karatteristiċi fiżiċi, kimiċi u tekniċi essenzjali, l-applikazzjonijiet u l-kanali tal-bejgħ bejn tajers ġodda u dawk b'wiċċ ġdid u tennew dikjarazzjoni simili wara d-divulgazzjoni finali. Dawn il-partijiet indikaw li l-materja prima għall-produzzjoni ta' tajers ġodda hija differenti b'mod sinifikanti minn dik meħtieġa għall-manifattura ta' tajers b'wiċċ ġdid. Għaldaqstant, tajers li jistgħu jingħataw wiċċ ġdid jew b'diversi ħajjiet għandhom jiġu esklużi mid-definizzjoni tal-prodott ikkonċernat.

(69) Kif intqal fil-premessa (72) tar-Regolament proviżorju, it-tajers ġodda u dawk b'wiċċ ġdid għandhom l-istess karatteristiċi tekniċi, komponenti, u struttura ta' tajer ġdid. Tajer ġdid jipprovdi l-kejsing użat mill-industrija tal-għoti ta' wiċċ ġdid. Il-wiċċ hu simili għal tajer ġdid. Għalhekk, il-Kummissjoni rrifjutat din id-dikjarazzjoni.

(70) Barra minn hekk, is-CRIA u s-CCCMC stqarrew li t-tajers b'wiċċ ġdid u dawk ġodda m'għandhomx l-istess applikazzjonijiet minħabba li l-prestazzjoni ta' sikurezza tat-tajers b'wiċċ ġdid hija ferm agħar minn dik ta' tajers ġodda u tennew l-istess tħassib wara d-divulgazzjoni finali. Bħala evidenza, dawn ipprovdew ċitazzjoni mid-dritt tal-Istati Uniti (24). Barra minn hekk, dawn iddikjaraw li l-istituzzjonijiet tal-Unjoni wkoll iqisu t-tajers mogħtija wiċċ ġdid bħala separati minn tajers ġodda fi sferi oħra. Tabilħaqq, ir-Regolament (KE) Nru 1222/2009 tal-Parlament Ewropew u tal-Kunsill (25) ma jkunx japplika għal tajers b'wiċċ ġdid. B'hekk, dawn ma jkunux soġġetti għall-istess leġiżlazzjoni, għall-kuntrarju ta' dak li ġie ssuġġerit fil-premessa (75) tar-Regolament proviżorju.

(71) Il-Kummissjoni rrifjutat din id-dikjarazzjoni. Fil-premessa (73) tar-Regolament proviżorju, il-Kummissjoni indirizzat kif it-tajers kienu perċepiti f'termini tal-prestazzjoni tas-sikurezza u kkonkludiet li jirriżultaw eżattament l-istess differenzi tekniċi, fil-kwalità u fil-perċezzjoni tas-sikurezza bejn żewġ tajers ġodda minn livelli differenti. Barra minn hekk, id-Deċiżjoni tal-Kunsill tat-13 ta' Marzu 2006 li temenda d-Deċiżjonijiet 2001/507 u 2001/509 bil-ħsieb li r-Regolamenti 109 u 108 tal-Kummissjoni Ekonomika għall-Ewropa tan-Nazzjonijiet Uniti (UN/ECE) dwar tajers b'wiċċ ġdid isiru obbligatorji (26) tistabbilixxi li d-dispożizzjonijiet tar-Regolamenti NU/KEE 108 u 109 għandhom japplikaw bħala kundizzjoni obbligatorja għat-tqegħid fis-suq ta' tajers mogħtija wiċċ ġdid fis-suq tal-Unjoni, biex jiġi żgurat li tajers mogħtija wiċċ ġdid jissodisfaw rekwiżiti dwar il-kontroll tas-sikurezza u tal-kwalità simili għal dawk ta' tajers ġodda (27).

(72) Wara d-divulgazzjoni finali, is-CRIA u s-CCCMC stqarrew li l-proċess tal-produzzjoni tat-tajers ġodda huwa essenzjalment differenti mill-proċess għal tajers b'wiċċ ġdid. Filwaqt li l-Kummissjoni taqbel ma' dawn il-partijiet li l-proċess tal-produzzjoni huwa differenti, l-użu ta' tajers ġodda huwa l-istess - dawn huma mmuntati fuq roti jew ta' karozzi tal-linja jew ta' trakkijiet biex jiffurmaw kuntatt artab mat-triq. Għaldaqstant, din id-dikjarazzjoni ġiet irrifjutata.

2.3. Prodott simili

(73) Il-produtturi esportaturi Ċiniżi fil-kampjun kollha, is-CRIA u s-CCCMC talbu lill-Kummissjoni tiddivulga aktar informazzjoni dwar it-tipi ta' tajers li ntużaw għall-finijiet ta' tqabbil. Dawn iddikjaraw li kien ferm probabbli li ċerti differenzi ma kinux riflessi fil-PCN/fit-tipi tal-prodott u li għandhom isiru aġġustamenti. L-esportaturi Ċiniżi u s-CRIA u s-CCCMC stqarrew li huma ma setgħux jidentifikaw dawn id-differenzi billi ma kellhomx informazzjoni dwar prodotti mibjugħa mill-produtturi tal-Unjoni inklużi fil-kampjun. Dawn il-partijiet tennew allegazzjonijiet simili wara d-divulgazzjoni finali.

(74) Il-Kummissjoni sabet li l-fajl miftuħ diġà kien fih biżżejjed informazzjoni dwar id-definizzjoni tal-PCN/tat-tipi tal-prodott. Id-definizzjoni tat-tip tal-prodott hi pjuttost kumplessa u tinvolvi seba' karatteristiċi (inklużi l-wisa' tas-sezzjoni, ir-ratio tal-aspett, it-tip ta' kostruzzjoni, id-dijametru tar-rimm \tar-rota, il-pożizzjoni tat-tajer, tajer tax-xitwa (iva jew le), tajer mingħajr tubu (iva jew le)). Skont dan, il-Kummissjoni kkonkludiet li l-karatteristiċi tal-PCN kienu dettaljati biżżejjed biex jiġu kkunsidrati l-karatteristiċi kollha tal-prodott misjuba fis-suq tal-Unjoni. Tabilħaqq, l-ebda parti oħra ma qalet li l-PCNs ma jirriflettux id-differenzi kollha bejn it-tipi differenti ta' prodotti, u li l-istess tip ta' prodott manifatturat fl-Unjoni kien differenti mill-istess tip ta' prodott manifatturat fir-RPĊ. Lanqas ma kien hemm xi parti interessata li pprovdiet xi informazzjoni dwar liema karatteristiċi oħra jkunu neċessarji biex jiġi żgurat tqabbil saħansitra aktar komplut jew akbar bejn it-tipi importati u dawk domestiċi tal-prodott ikkonċernat. Għaldaqstant, il-Kummissjoni sostniet li l-konklużjoni tagħha li l-karatteristiċi tal-PCNs kienu dettaljati biżżejjed biex ikopru d-differenzi relevanti bejn it-tipi differenti tal-prodott, biex b'hekk jippermettu tqabbil ġust tal-prodott (u tal-prezz). Għalhekk, il-Kummissjoni rrifjutat din id-dikjarazzjoni.

(75) Is-CRIA u s-CCCMC iddikjaraw li ma kienx ċar jekk il-kunċetti tat-tipi ta' prodott u tal-PCNs ivarjawx u talbu lill-Kummissjoni tiċċara dik il-kwistjoni. Għall-fini ta' dan il-proċediment, il-Kummissjoni kkonfermat li ż-żewġ kunċetti huma interkambjabbli.

3. DUMPING

(76) Is-CRIA u s-CCCMC, Aeolus Group u Pirelli, Hankook Group u Giti Group oġġezzjonaw għall-fatt li mhux biss l-identità tal-produttur tal-pajjiż analogu nżammet kunfidenzjali iżda wkoll il-kalkoli dettaljati tal-valur normali. Dawn iddikjaraw li dan għamilhielhom impossibbli li jeżerċitaw id-drittijiet ta' proċess ġust tagħhom u li jikkummentaw b'mod sinifikattiv fuq il-kalkolu tal-valur normali. Giti Group u Hankook Group tennew din id-dikjarazzjoni wara d-divulgazzjoni finali.

(77) Il-Kummissjoni fakkret li l-produttur tal-pajjiż analogu talab t-trattament kunfidenzjali tal-identità tiegħu u pprovda ġustifikazzjoni għal dan. Il-Kummissjoni eżaminat il-merti tat-talba ta' anonimità u stabbilixxiet li kien hemm evidenza ta' possibbiltà sinifikanti ta' ritaljazzjoni, u aċċettat li l-isem tal-kumpanija ma għandux jiġi divulgat. Barra minn hekk, il-produttur mill-pajjiż analogu provda evidenza li, fuq il-bażi tad-data tiegħu tal-bejgħ u tal-kostijiet, b'mod partikolari tal-bejgħ tiegħu skont il-livell, il-kompetituri jkunu jistgħu jivvalutaw l-identità tiegħu u b'hekk jheddu ritaljazzjoni f'każ ta' kooperazzjoni ssoktata. Għaldaqstant, il-Kummissjoni qablet mal-produttur li l-kalkoli dettaljati tal-valur normali kellhom jinżammu kunfidenzjali jew inkella f'meded. Wara s-seduta ta' smigħ mal-Uffiċjal tas-Seduta msemmija fil-premessa (14), il-Kummissjoni ddivulgat informazzjoni addizzjonali dwar il-Kost tal-Manifattura (“COM”) tal-produttur tal-pajjiż analogu u l-ispejjeż ġenerali u amministrattivi (“SG&A”).

3.1. Valur normali

3.1.1. Trattament ta' ekonomija tas-suq (“TES”)

(78) Wara d-divulgazzjoni proviżorja, Giti Group, is-CRIA u s-CCCMC iddikjaraw li l-approċċ tal-Kummissjoni li tkompli tapplika l-Artikolu 2(7) tar-Regolament bażiku (qabel l-emenda adottata fid-19 ta' Diċembru 2017 (28)) jikkosttiwixxi ksur tal-impenji meħuda mill-Unjoni fil-Protokoll tal-Adeżjoni taċ-Ċina fid-WTO u, għaldaqstant, hu illegali. F'dan il-kuntest, Giti Group ma qabilx mad-dikjarazzjoni tal-Kummissjoni li l-oneru tal-provi jinsab fuq Giti Group u nnota bħala punt finali li ma kien hemm xejn li legalment jipprekludi lill-Kummissjoni milli tiddetermina l-valur normali fuq il-bażi tad-data tal-kostijiet u tal-bejgħ (domestiku) proprji ta' Giti Group.

(79) Kif innotat fil-premessa (88) tar-Regolament proviżorju, fl-investigazzjoni tagħha l-Kummissjoni segwiet id-dritt applikabbli fiż-żmien tal-investigazzjoni, inklużi l-Artikoli 2(7)(b) u 2(7)(c) tar-Regolament bażiku. F'dan ir-rigward, l-allegazzjoni li l-oneru tal-prova mhux fuq Giti Group mhux rikonċiljabbli mal-Artikolu 2(7)(c) applikabbli tar-Regolament bażiku li jistipula li “Pretensjoni taħt il-punt (b) għandha ssir bil-kitba u għandha tinkludi biżżejjed evidenza li l-produttur jopera taħt kundizzjonijiet tal-ekonomija tas-suq…” Barra minn hekk, għad-determinazzjoni tal-valur normali, l-Artikolu 2(7)(a) tar-Regolament bażiku jistipula li l-valur normali jista' jiġi stabbilit “fuq il-bażi tal-prezz jew tal-valur maħdum f'pajjiż terz b'ekonomija tas-suq, jew il-prezz minn tali pajjiż terz għal pajjiżi oħra, inkluża l-Unjoni…”.

(80) Wara d-divulgazzjoni proviżorja, Giti Group allega wkoll li l-Kummissjoni kienet kisret id-drittijiet tad-difiża tiegħu b'żewġ modi billi rrifjutat id-dikjarazzjoni tat-TES tiegħu: (a) Giti Group ma kienx ingħata biżżejjed żmien biex jikkummenta b'mod sinifikattiv fuq id-divulgazzjoni tat-TES peress li l-iskadenza biex jissottometti lmenti dwar id-divulgazzjoni tat-TES kienet inadegwata u mhux raġonevoli: u (b) Il-Kummissjoni ddivulgat biss ir-rapport tagħha dwar il-verifika tat-TES (fit-3 ta' Mejju 2018), jew madwar xahar wara li ttieħdet id-deċiżjoni finali tat-TES (fid-9 ta' April 2018).

(81) Il-Kummissjoni ma qablitx ma' dawn l-allegazzjonijiet għar-raġunijiet li ġejjin: (a) Il-Kummissjoni kienet ikkondividiet il-valutazzjoni tat-TES tagħha fil-15 ta' Marzu 2018 bi skadenza għall-kummenti sas-27 ta' Marzu 2018 fi tmiem il-ġurnata tax-xogħol. Skadenza bħal din ta' 12-il jum hi raġonevoli u ppermettiet lil Giti Group jiddefendi l-interess tiegħu kif xieraq. (b) Id-dokument ta' divulgazzjoni tat-TES tal-15 ta' Marzu 2018 kien fih mhux biss il-fatti essenzjali, iżda anki r-riżultati tal-investigazzjoni fuq il-post. F'dan id-dokument speċifiku, is-servizzi tal-Kummissjoni spjegaw f'dettall b'mod trasparenti l-elementi relevanti kollha u b'hekk ippermettew lil Giti Group jiddefendi l-interessi tiegħu fir-rigward tal-valutazzjoni tat-TES. Barra minn hekk, iż-żjarat ta' verifika f'Giti Group seħħew matul perjodu ta' tliet ġimgħat li matulu kien hemm preżenti tal-anqas konsulent legali wieħed li rrappreżenta lil Giti Group. Matul iż-żjarat ta' verifika, is-servizzi tal-Kummissjoni żammew lir-rappreżentanti tal-kumpanija informati, kemm b'mod orali kif ukoll b'ittri elettroniċi, dwar l-informazzjoni li kienet ġiet verifikata b'suċċess u dik li kienet għadha trid tiġi verifikata jew ipprovduta. Lista identika tal-esibiti miġbura kollha matul il-proċess ta' verifika kienet ġiet ipprovduta lill-konsulent legali ta' Giti Group fi tmiem kull żjara ta' verifika. B'hekk, anki mingħajr rapport tal-missjoni, li jqis biss il-konklużjonijiet fattwali li diġà kienu ġew divulgati fid-dokument ta' divulgazzjoni tat-TES, Giti Group kellu ħafna opportunitajiet biex jikkummenta dwar il-kunsiderazzjonijiet essenzjali għall-valutazzjoni tat-TES.

(82) Bħala konklużjoni, wara d-divulgazzjoni proviżorja, il-kummenti dwar it-TES ma xeħtux f'dubju l-konklużjonijiet fattwali u ma kinux tali li jbiddu l-konklużjonijiet tal-Kummissjoni dwar it-TES. F'konformità mal-Artikolu 2(7)(c) tar-Regolament bażiku, il-Kummissjoni għamlet id-determinazzjoni tagħha dwar jekk Giti Group ssodisfax il-kriterji TES - fi żmien seba' xhur - iżda fi kwalunkwe każ qatt aktar tard minn tmien xhur - mit-tnedija tal-investigazzjoni, wara li l-industrija tal-Unjoni kienet ingħatat opportunità li tikkummenta. Konsegwentement, il-Kummissjoni qieset li d-drittijiet tad-difiża ta' Giti Group ġew irrispettati bis-sħiħ fir-rigward tal-konklużjonijiet tagħha dwar it-TES.

3.1.2. Pajjiż analogu

(83) Fir-Regolament proviżorju, il-Kummissjoni għażlet il-Brażil bħala l-pajjiż analogu f'konformità mal-Artikolu 2(7) tar-Regolament bażiku.

(84) Wara d-divulgazzjoni proviżorja, Giti Group ddikjara li l-Brażil ma kienx jikkostitwixxi pajjiż analogu xieraq għaliex: 1) hemm kundizzjonijiet anqas favorevoli tal-aċċess għall-materja prima fil-Brażil, peress li ċ-Ċina hi produttur akbar tal-lastiku naturali u hi eqreb għas-sorsi ewlenin tal-produzzjoni fix-Xlokk tal-Asja; 2) il-Brażil għandu dazji antidumping fis-seħħ kontra diversi pajjiżi; 3) il-Brażil għandu dazji tal-importazzjonijiet regolari għoljin ta' 16 % fuq ċerti tajers tal-karozzi tal-linja u tat-trakkijiet.

(85) Il-Kummissjoni fakkret li l-Brażil hu suq kompetittiv fejn hemm ħames produtturi kbar attivi fil-produzzjoni ta' tajers tal-karozzi tal-linja u tat-trakkijiet. Hu suq kbir f'termini ta' konsum u għandu importazzjonijiet u esportazzjonijiet sinifikanti, minkejja d-dazji antidumping u d-dazji doganali regolari li għandu fis-seħħ. Il-Kummissjoni fakkret ukoll li hi ma kellha ebda alternattiva vijabbli oħra. L-uniku produttur Tajlandiż li kien lest li jikkoopera kien attiv f'tajers tat-tip bit-tubu biss, u dan kien jagħmlu mhux xieraq peress li aktar minn 95 % tal-esportazzjonijiet lejn l-Unjoni huma tajers tat-tip mingħajr tubu. Finalment, l-Afrika t'Isfel kienet ferm iżgħar f'termini ta' produzzjoni u ta' konsum u kellha dazji antidumping regolari saħansitra ogħla, li kienu jagħmluha anqas xierqa mill-Brażil. Għaldaqstant, il-Kummissjoni kkonfermat li l-Brażil kien l-aktar pajjiż analogu xieraq fost l-alternattivi proposti.

(86) Il-Kummissjoni ħarset ukoll fil-fond lejn il-kost tal-lastiku naturali fil-COM tal-produttur tal-pajjiż analogu. Il-kost tal-lastiku naturali għal kull kilo tajers tal-karozzi tal-linja u tat-trakkijiet prodotti mill-produttur tal-pajjiż analogu kien ta' [4,1 – 4,5] RMB, li kien allinjat mal-kost tal-produtturi esportaturi Ċiniżi rrapportat fit-tweġiba għall-kwestjonarju. Kumplessivament, il-COM/kg ta' output tal-produttur tal-pajjiż analogu hu ogħla mill-COM/kg tal-produtturi esportaturi Ċiniżi. Madankollu, id-differenza ewlenija fil-livell ta' COM fil-Brażil tirriżulta mill-kost lavorattiv ogħla, mill-kost ta' deprezzament dirett u minn kostijiet tal-manifattura diretti u indiretti oħra. Għaldaqstant, it-talba biex isir aġġustament għad-differenza fil-prezz tal-materja prima fil-pajjiż analogu u fir-RPĊ ġiet irrifjutata.

(87) Wara d-divulgazzjoni proviżorja, Giti Group, Hankook Group, Aeolus Group u Pirelli ddikjaraw li l-valur normali kellu jinħadem għal ħafna mill-volum tal-bejgħ tagħhom lejn l-Unjoni u ddikjaraw li dan kien jixħet dubju serju fuq il-komparabbiltà tat-tipi ta' prodott mibjugħa fis-suq domestiku tal-pajjiż analogu. Wara divulgazzjoni finali, Giti Group tenna l-affermazzjoni tiegħu.

(88) Il-prodott ikkonċernat jinkludi firxa kbira ta' tipi ta' prodott b'ħafna daqsijiet differenti u b'karatteristiċi oħra. Il-fatt li ċerti daqsijiet u tipi ta' tajers ma kinux prodotti fil-Brażil ma jfissirx li t-tipi ta' prodott tal-Brażil ma kinux komparabbli. Fil-fatt, it-tipi ta' prodotti prodotti mill-produttur Brażiljan jagħmlu parti mill-istess grupp ta' prodotti u jistgħu sa ċertu punt jiġu mqabbla ma' dawk esportati mill-produtturi esportaturi Ċiniżi fil-kampjun lejn l-Unjoni. Għalhekk, il-Kummissjoni rrifjutat din it-talba.

(89) Fin-nuqqas ta' kummenti oħra fir-rigward tal-idoneità tal-pajjiż analogu, il-konklużjoni proviżorja tal-Kummissjoni li tuża lill-Brażil bħala l-pajjiż analogu, kif stabbilit fil-premessa (112) tar-Regolament proviżorju hija kkonfermata.

3.1.3. Valur normali

(90) Id-dettalji għall-kalkolu tal-valur normali huma stabbiliti fil-premessi (113) sa (115) tar-Regolament proviżorju.

(91) Il-produtturi esportaturi kollha fil-kampjun sostnew li l-metodu biex jinħadem il-valur normali, li l-Kummissjoni applikat fl-istadju proviżorju rriżulta f'marġni ta' dumping għoli b'mod straordinarju u pproduċa riżultati li ma kinux jidhru li jikkorrispondu mar-realtà, jiġifieri l-valur normali ma niżilx għal-livell 2 u għal-livell 3, għalkemm fir-realtà it-tajers ta' livell 2 u ta' livell 3 huma dejjem irħas. Il-produtturi esportaturi saħqu li l-Kummissjoni għandha tagħmel aġġustamenti fil-valur normali, li jkunu jirriflettu l-kost li jonqos tal-produzzjoni tal-livelli 2 u 3. Giti Group talab ukoll aġġustament li jkun jirrifletti COM li jonqos tat-tajers b'wisgħa akbar tas-sezzjoni.

(92) Il-Kummissjoni aċċettat id-dikjarazzjoni li l-metodu li hija użat b'mod proviżorju biex taħdem il-valur normali għal PCNs li ma jaqblux seta' ma kienx jikkunsidra biżżejjed is-segmentazzjoni tal-livelli. Il-Kummissjoni analizzat it-tipi ta' prodott, li l-produttur tal-pajjiż analogu mmanifattura fit-tliet livelli u osservat li fil-livell 2 COM/unità kien f'medja ta' [83–87]% tal-COM/unità tal-livell 1 u COM/unità għal-livell 3 kien f'medja ta' [77–82]% tal-COM/unita tal-livell 1. Għalhekk, il-Kummissjoni ddeċidiet li tirfina l-metodu sabiex jiġi kkalkolat il-valur normali sabiex ikunu ikkunsidrati dawn id-differenzi fil-COM/unità għal kull livell kif ġej. L-ewwel nett, hija kkalkolat il-medja COM/kg għat-tajers kollha ta' livell 1 prodotti mill-produttur tal-pajjiż analogu: [19 – 21] RMB għal kull kg. It-tieni, hija naqqset COM/kg għal-livell 2 użat biex jinħadem il-valur normali bid-differenza medja ta' COM/unità bejn il-livell 1 u l-livell 2 jiġifieri [83–87]%, li taw grad il-COM/kg għal-livell 2: [16 – 18] RMB/kg; il-COM/kg għal-livell 3 tnaqqas bid-differenza medja f'COM/unità bejn livell 1 u livell 3 jiġifieri [77–82]%, li ta [15–17] RMB/unità. It-tipi ta' prodott, li l-produttur tal-pajjiż analogu kien jimmanifattura fit-tliet livelli, kienu jirrappreżentaw [70 – 80]% tal-produzzjoni tal-pajjiż analogu f'volum u, għaldaqstant, tqiesu li kienu rappreżentattivi biex jintużaw bħala bażi għall-aġġustament.

(93) Il-Kummissjoni ħadmet il-valur normali ta' kull tip ta' prodott li ma jaqbilx esportat mill-produtturi Ċiniżi billi mmultiplikat il-piż tiegħu bil-COM/kg għal kull livell. Il-Kummissjoni mbagħad żiedet ammont raġonevoli ta' SG&A u ammont raġonevoli ta' profitt għal kull tip ta' prodott.

(94) Fuq il-bażi tal-aġġustamenti msemmija hawn fuq, il-Kummissjoni ħadmet il-valur normali għat-tipi ta' prodott li ma jaqblux (“PCNs”) filwaqt li qieset id-differenzi identifikati fil-kostijiet tal-manifattura bejn it-tliet livelli.

(95) Wara li l-ilmenti li l-SG&A tal-produttur tal-pajjiż analogu huma għolja żżejjed, il-Kummissjoni investigat mill-ġdid fid-dettall l-ispejjeż SG&A tal-produttur u nnotat li l-ispejjeż tat-trasport domestiku kienu magħduda darbtejn fl-istadju proviżorju. Il-Kummissjoni, għalhekk, neħħiet din l-ispiża mill-kalkoli tal-valur normali, li rriżulta fit-tnaqqis tal-SG&A użat biex jinħadem il-valur normali minn [35 - – 45 %] tal-COM tal-produttur tal-pajjiż analogu għal [20 — – 30 %] tal-COM tiegħu. Din ir-reviżjoni ma għandha l-ebda impatt fuq il-livelli tad-dazju proviżorju, għax ma naqsitx il-marġni tad-dumping proviżorju taħt il-livell tal-marġni ta' dannu. L-SG&A reveduti huma konformi mal-medja tal-SG&A tal-industrija tal-Unjoni għal produtturi fil-kampjun kollha fit-tliet livelli. Għaldaqstant, il-Kummissjoni qieset li dan il-livell revedut tal-SG&A kien raġonevoli.

(96) Wara d-divulgazzjoni finali, Giti Group sostna li l-Kummissjoni ma għamlitx aġġustamenti għall-fatt li l-produtturi ta' livell 1 tipikament ikollhom spejjeż ta' kummerċjalizzazzjoni ħafna ogħla (meta jiġi stabbilit l-SG&A) u li l-profitabbiltà tal-produtturi ta' livell 1 huwa ferm ogħla milli għall-produtturi ta' livell 2 u ta' livell 3 (meta jkun stabilt il-profitt). Għalhekk, huwa sostna li meta jinħadem il-valur normali, il-Kummissjoni għandha tuża marġni ta' profitt aktar baxx għat-tajers ta' livell 2 minn dak użat għat-tajers ta' livell 1 u saħansitra marġni ta' profitt aktar baxx għat-tajers ta livell 3.

(97) Il-Kummissjoni fakkret li hija kienet irrevediet il-metodoloġija tagħha wara l-istadju proviżorju sabiex tikkunsidra d-differenzi bejn il-livelli waqt li taħdem il-valur normali (ara l-premessa (92)). Id-data mill-produttur tal-pajjiż analogu ma tiġġustifika l-ebda aġġustament ulterjuri. Għaldaqstant, din id-dikjarazzjoni ġiet irrifjutata.

(98) Fir-rigward tat-talba biex jiġi aġġustat il-valur normali minħabba tnaqqis COM ta' tajers akbar, il-Kummissjoni nnotat li Giti Group ma pprovda l-ebda analiżi dettaljata li tikkwantifika sa liema punt tajers akbar huma irħas biex ikunu prodotti u jekk ma jkun hemmx bixra ċara ta' tnaqqis fil-COM. Fl-aħħar nett, Giti Group ma ressaq l-ebda metodoloġija potenzjali biex isir tali aġġustament. Wara d-divulgazzjoni finali Giti Group iddikjara li ma rċeviex biżżejjed data biex ikun jista' jressaq kwalunkwe metodoloġija potenzjali għal aġġustamenti għad-daqs tat-tajer. Il-Kummissjoni kkunsidrat li Giti Group jista' juża d-data tiegħu stess biex juri li hemm differenzi sinifikanti fil-COM għal tajers kbar u żgħar u fuq din il-bażi jissuġġerixxi metodoloġija għall-aġġustament. Madankollu, ma tressqet l-ebda sottomissjoni dwar dan. Għalhekk, dawn id-dikjarazzjonijiet ġew irrifjutati.

(99) Giti Group indika wkoll li matul il-perjodu ta' investigazzjoni, ir-rati tal-imgħax ippubblikati mill-Bank Ċentrali tal-Brażil varjaw bejn 14,25 % u 11,25 % filwaqt li, matul l-istess perjodu, ir-rata tal-imgħax ippubblikata mill-Bank tal-Poplu taċ-Ċina kienet ta' 4,35 %. Giti Group iddikjara li, jekk sehem kbir mill-ispejjeż tal-SG&A kien relatat ma' spejjeż finanzjarji, dawn l-ispejjeż għandhom jiġu aġġustati 'l isfel biex jirriflettu r-rati tal-imgħax ogħla fuq is-self fil-Brażil meta mqabbel mar-RPĊ.

(100) Il-Kummissjoni fakkret li hi kellha tuża l-kostijiet tal-pajjiż analogu minħabba l-preżenza ta' distorsjonijiet kompetittivi importanti marbuta ma' intervent għoli mill-istat fir-RPĊ. Peress li l-aċċess tal-kumpaniji Ċiniżi għall-finanzjament mill-banek hu wieħed minn dawk id-distorsjonijiet kompetittivi, il-Kummissjoni qieset li kien xieraq li tintuża r-rata tal-imgħax tal-pajjiż analogu. Għaldaqstant, din id-dikjarazzjoni ġiet irrifjutata.

(101) Wara d-divulgazzjoni finali, Giti Group saħaq li l-Kummissjoni għandha tagħmel aġġustament għad-differenza fil-kostijiet ta' finanzjament fir-RPĊ u fil-Brażil, jiġifieri bejn ir-rati tal-imgħax applikati mir-Bank tal-Popolu taċ-Ċina u mill-Bank Ċentrali tal-Brażil. Giti Group għamel ukoll talba biex isiru aġġustamenti 'l isfel tal-COM tal-produttur tal-pajjiż analogu biex jikkumpensaw għall-ispejjeż ġenerali ogħla tiegħu u tal-SG&A biex jikkumpensaw għal kostijiet oħra u taxxi ogħla.

(102) Il-Kummissjoni fakkret li, skont l-Artikolu 2(7)(a) u (b) tar-Regolament bażiku, fil-każ tar-RPĊ il-valur normali jrid ikun determinat fuq il-bażi tal-prezz jew tal-valur normali maħdum f'pajjiż terz b'ekonomija tas-suq. Kif imsemmi fil-premessa (100) hemm distorsjoni tal-kompetizzjoni importanti fir-RPĊ li għandha effett fuq il-kostijiet tal-finanzjament fiċ-Ċina. Għalhekk, il-fatt li jista' jkun hemm differenzi fil-kost tal-finanzjament bejn ir-RPĊ u l-pajjiż analogu ma jiġġustifikax l-aġġustament mitlub. Fir-rigward tat-talba addizzjonali li l-COM tal-produttur tal-pajjiż analogu għandu jkun aġġustat 'l isfel biex jikkumpensa għall-kostijiet ġenerali u t-taxxi tal-Brażil, il-Kummissjoni fakkret li hija kienet irrifjutat it-talba tat-TES mill-GITI Group. Raġuni ewlenija għal dan ir-rifjut kienet li r-rekords kontabilistiċi tiegħu ma kinux jirriflettu b'mod xieraq l-ispejjeż sħaħ SG&A. Għaldaqstant, il-Kummissjoni ma setgħetx toqgħod fuq id-data tal-kost speċifiku għall-kumpanija ta' Giti Group u la użathom u lanqas vverifikathom. Minn dan joħroġ li hija ma setgħetx tqabbel mal-kostijiet ġenerali u ta' tassazzjoni allegatament ogħla fil-Brażil. Minħabba li l-aċċettazzjoni tal-aġġustament mitlub kien ikollha l-effet li tintroduċi mll-ġdid tali data Ċiniża inaffidabbli, il-Kummissjoni rrifjutat din it-talba wkoll.

3.2. Prezz tal-esportazzjoni

(103) Id-dettalji għall-kalkolu tal-prezz tal-esportazzjoni huma ppreżentati fil-premessi (116) sa (119) tar-Regolament proviżorju.

(104) Hankook Group qal li għandu jkun trattat bħala entità ekonomika unika u għaldaqstant ma huma meħtieġa jew ġustifikati l-ebda aġġustamenti skont l-Artikolu 2(9) tar-Regolament bażiku. Huwa ddikjara li l-eliminazzjoni tal-ispejjeż SG&A u tal-profitt tal-kumpaniji relatati fl-Unjoni skont l-Artikolu 2(9) tar-Regolament bażiku kellha bħala effett li tneħħi mill-prezz tal-esportazzjoni l-kostijiet u l-ispejjeż kollha sostnuti minn dipartiment tal-bejgħ għall-esportazzjoni, u sehem tal-profitt. Wara d-divulgazzjoni finali, Hankook Group tenna l-affermazzjoni tiegħu li huwa entità ekonomika unika u li, fil-fehma tiegħu, il-Kummissjoni la għandha taġġusta l-ispejjeż SG&A u lanqas il-profitt ta' kummerċjanti relatati fl-Unjoni. Minflok, il-Kummissjoni għandha tuża l-prezz reali lill-ewwel klijent indipendenti fl-Unjoni, billi fil-fehma tiegħu, dan il-prezz huwa affidabbli.

(105) Fir-rigward tal-prezz tal-esportazzjoni skont l-Artikolu 2(9) tar-Regolament bażiku, hija ġurisprudenza stabbilita li l-eżistenza ta' entità ekonomika unika ma tipprekludix lill-Kummissjoni milli taħdem il-prezz tal-esportazzjoni skont l-Artikolu 2(9) (29). Skont l-ewwel u t-tieni subparagrafu tal-Artikolu 2(9) tar-Regolament bażiku, il-Kummissjoni hija intitolata li taħdem il-prezz tal-esportazzjoni fejn jidher li l-prezz tal-esportazzjoni mhuwiex affidabbli minħabba assoċjazzjoni bejn l-esportatur u l-importatur. F'tali każijiet, l-aġġustamenti għall-kostijiet kollha, inklużi d-dazji u t-taxxi, imġarrba bejn l-importazzjoni u l-bejgħ mill-ġdid, u għall-profitti li jsiru, għandu jsir sabiex jiġi stabbilit prezz affidabbli tal-esportazzjoni, fil-livell tal-fruntiera tal-Unjoni. Skont it-tielet subparagrafu tal-Artikolu 2(9) tar-regolament bażiku, l-entrati li għalihom għandu jsir aġġustament jinkludu dawk normalment imġarrba minn importatur iżda mħallsa minn kwalunkwe parti, inkluż marġni raġonevoli għall-kostijiet SG&A u għall-profitt. F'dan il-każ, il-Kummissjoni stabbilixxiet li din l-assoċjazzjoni teżisti minħabba li l-produtturi esportaturi u l-importaturi huma tal-istess grupp ta' kumpaniji jiġifieri Hankook Group. Għalhekk, il-Kummissjoni hija intitolata tagħmel aġġustament għall-kostijiet SG&A mġarrba u għall-profitti tal-importaturi relatati ta' Hankook Group. Il-Kummissjoni kkunsidrat ukoll li l-profitti verifikati magħmula mill-importaturi mhux relatati li kkoperaw jikkostitwixxu bażi raġonevoli biex jinħadem il-prezz tal-esportazzjoni. Għaldaqstant, din id-dikjarazzjoni ġiet irrifjutata.

(106) Hankook Group qal li jekk il-Kummissjoni rrifjutat it-talba tiegħu kontra l-aġġustamenti tal-prezz tal-esportazzjoni ta' Hankook Group skont l-Artikolu 2(9) tar-Regolament bażiku, hija kellha taġġusta l-valur normali tal-produttur tal-pajjiż analogu billi tnaqqas il-kostijiet tal-bejgħ u profitt raġonevoli skont l-Artikolu 2(10)(d) tar-Regolament bażiku. Fil-fehma tiegħu, l-inklużjoni tal-ispejjeż ta' bejgħ u l-marġni ta' profitt magħmul mill-produttur tal-pajjiż analogu toħloq nuqqas ta' simetrija li jaffettwa l-komparabilità tal-prezzijiet, li għandu jiġi aġġustat. Wara d-divulgazzjoni addizzjonali, Hankook Group kwantifika l-aġġustamenti li fil-fehma tiegħu, kellhom isiru għall-SG&A u l-profitt tal-produttur tal-pajjiż analogu biex ikun eliminat in-nuqqas ta' simetrija li jaffettwa l-komparabilità tal-prezzijiet.

(107) Il-Kummissjoni ċċarat li l-iskop tal-aġġustamenti li saru skont l-Artikolu 2(9) tar-Regolament bażiku huwa biex ikun stabbilit prezz tal-esportazzjoni affidabbli li mhux affettwat bl-assoċjazzjoni bejn l-esportatur u l-importatur fl-Unjoni kif imfakkar fil-premessa (105). Fl-istess ħin, il-Qorti ddeċidiet li d-determinazzjoni tal-valur normali u d-determinazzjoni tal-prezz tal-esportazzjoni huma rregolati minn regoli separati u għalhekk l-ispejjeż SG&A ma għandhomx neċessarjament jiġu trattati bl-istess mod fiż-żewġ każijiet (30). Il-Kummissjoni affermat mill-ġdid il-pożizzjoni tagħha li l-prezz finali tal-bejgħ tal-produttur tal-pajjiż analogu tnaqqas għall-istess livell ta' kummerċ frank mill-fabbrika billi aġġustatu ma' kwoti debitament verifikati rapportati fit-tabella tagħha skont it-tranżazzjoni. B'konsegwenza, din id-dikjarazzjoni ġiet irrifjutata.

3.3. Tqabbil

(108) Il-premessi (120) u (121) tar-Regolament proviżorju jispjegaw kif sar il-paragun bejn il-valur normali u l-prezz tal-esportazzjoni.

(109) Fil-kummenti tagħhom dwar il-konklużjonijiet proviżorji u definittivi, Giti Group, Hankook Group u s-CCCMC u s-CRIA kkuntestaw il-metodoloġija għall-aġġustament tal-VAT għal bosta raġunijiet kif dettlajat fil-premessi minn (110) sa (117)

(110) Dawn il-partijiet qiesu li, wara li rrifjutat il-prezzijiet u l-kostijiet Ċiniżi għad-determinazzjoni tal-valur normali, il-Kummissjoni sussegwentement daħlet mill-ġdid ir-rati tat-taxxa tal-VAT Ċiniżi fil-kalkolu tal-valur normali. Barra minn hekk, dawn il-partijiet iddikjaraw li l-metodoloġija kienet ittella' l-marġni tad-dumping, b'mod partikolari minħabba l-fatt li l-aġġustament isir fil-valur normali, minflok fil-prezz tal-esportazzjoni.

(111) Il-Kummissjoni ma laqgħetx dawn l-affermazzjonijiet. L-iskop tal-aġġustamenti magħmula skont l-Artikolu 2(10) tar-Regolament bażiku huwa li jiżguraw li l-marġni ta' dumping ikun stabbilit abbażi ta' paragun ġust bejn il-valur normali u l-prezz tal-esportazzjoni. Dan ir-rekwiżit japplika irrispettivament mill-bażi li fuqha jkun stabbilit il-valur normali, anki meta l-valur normali jkun stabbilit f'pajjiż anologu f'sitwazzjonijiet fejn il-kumpaniji mhumiex mogħtija TES. Fir-rigward tal-aġġustament tal-VAT magħmul skont l-Artikolu 2(10)b, il-Kummissjoni żgurat li l-valur normali u l-prezz tal-esportazzjoni kienu mqabbla fl-istess livell ta' tassazzjoni, kif spjegat ulterjorment fil-premessi (115) u (116) skont ġurisprudenza stabbilita (31).

(112) Giti Group qal li, fl-opinjoni tiegħu, is-sitwazzjoni fil-ġurisprudenza kwotata mill-Kummissjoni jiġifieri s-sentenza Dashiqiao (32) kienet differenti mis-sitwazzjoni ta' Giti Group minħabba li l-kumpanija kkonċernata minn din is-sentenza kienet kisbet TES u l-ebda aġġustament ma sar skont l-Artikolu 2(10)(b) tar-Regolament bażiku.

(113) Il-Kummissjoni rrikonoxxiet li ċ-ċirkostanzi fl-investigazzjoni eżaminata fis-sentenza ċitata kienu differenti. F'dan il-każ, il-bejgħ mill-esportazzjoni kien soġġett għal obbligazzjoni tal-VAT bir-rata sħiħa ta' 17 % matul il-perjodu ta' investigazzjoni u għalhekk l-ebda aġġustament ma kien meħtieġ għall-valur normali biex jiġi żgurat paragun ġust ma' valur normali li jirrifletti l-istess rata ta' VAT. B'kuntrast, fil-każ preżenti, il-bejgħ mill-esportazzjoni kellu obbligazzjoni għal obbligazzjoni mnaqqsa tal-VAT u għalhekk, aġġustament kien neċessarju biex iġib il-prezz b'valur normali inkluż il-VAT sal-istess livell ta' tassazzjoni bħal dik li kienet qed taffettwa l-bejgħ għall-esportazzjoni. Kif stipulat fil-premessa (111), mhux relevanti jekk produttur esportatur Ċiniż jingħatax TES jew le. Dak li huwa relevanti huwa jekk il-prezz tal-esportazzjoni u l-valur normali kinux mqabbla fl-istess livell ta' tassazzjoni sabiex jiġi żgurat tqabbil ġust tal-prezzijiet.

(114) Giti Group sostna wkoll li l-oneru tal-provi għall-ħtieġa ta' aġġustament jaqa' fuq il-Kummissjoni. Hankook Group enfasizza li l-ebda VAT ma kienet imposta fuq il-bejgħ għall-esportazzjoni affattu skont il-leġiżlazzjoni Ċiniża u li għalhekk l-ebda aġġustament ma kien ġustifikat. Alternattivament, Hankook Group sostna li anki jekk aġġustament għal obbligazzjoni tal-VAT kien meħtieġ, l-aġġustament għandu jkun magħmul fuq il-prezz tal-esportazzjoni u mhux fuq il-valur normali. Giti Group sostna wkoll li kwalunkwe aġġustament għal obbligazzjoni tal-VAT għandu aktar isir biex ipatti għal kwalunkwe differenza fil-VAT eventwalment imħallas mill-grupp wara t-tpaċija tal-VAT jew taxxi oħra mħallsa fuq ix-xiri ta' materja prima u input ieħor kontra l-obbligazzjoni tal-VAT fuq il-bejgħ mill-esportazzjoni u l-bejgħ domestiku rispettivament. Fi kliem ieħor, Giti argumenta li kwalunkwe aġġustament tal-VAT għandu jirrifletti d-differenza fil-kostijiet bejn il-materjali esportati u dawk mibjugħa internament.

(115) Għalhekk l-argumenti mressqa minn Giti Group u Hankook Group huma bbażati fuq interpretazzjoni żbaljata tar-raġunament li jirfed l-aġġustament magħmul għall-obbligazzjoni tal-VAT. L-ewwel nett, fir-rigward tal-merti ta' aġġustament, iż-żewġ partijiet ma jikkontestawx il-fatt li l-bejgħ mill-esportazzjoni tal-prodott ikkonċernat jiskatta l-obbligazzjoni tal-VAT għall-produttur esportatur. Fil-fatt, il-partijiet jissottomettu li l-aġġustament għandu jsir jew fuq il-prezz tal-esportazzjoni jew li l-aġġustament għandu jsir biex ipaċi d-differenza fil-kostijiet bejn il-bejgħ domestiku u l-esportazzjoni (jiġifieri l-kostijiet li jirriżultaw mill-inabbiltà li tkun irkuprata l-VAT kollha mħallsa fuq ix-xiri ta' materja prima jew input ieħor minħabba l-obbligazzjoni tal-VAT skattata minn bejgħ għall-esportazzjoni tal-prodott ikkonċernat). Filwaqt li l-Kummissjoni ma qablitx ma' dawn l-argumenti għar-raġunijiet żviluppati fil-premessi (116) u (117), hija tinnota li dawn l-argumenti jikkonfermaw li l-bejgħ ta' esportazzjoni jwassal għal obbligazzjoni tal-VAT (kuntrarjament għal dak li argumenta wkoll Hankook Group) ekwivalenti għall-hekk imsejħa “rata mhux rimborsabbli” fuq l-esportazzjoni li hija rata fissa applikata għal prezz FOB tal-esportazzjoni tal-prodott ikkonċernat. It-tieni, fir-rigward tal-aġġustament innifsu, il-Kummissjoni tenniet li l-għan ta' dan l-aġġustament huwa li jiġi żgurat li l-valur normali u l-prezz tal-esportazzjoni kienu mqabbla fl-istess livell ta' rata tal-VAT.

(116) Fuq din il-bażi, il-Kummissjoni l-ewwel stabbilixxiet valur normali fuq il-bażi li tinkludi l-VAT bir-rata ta' 17 %, li hija r-rata normali tal-VAT għal bejgħ domestiku fir-RPĊ. Sussegwentement, il-Kummissjoni aġġustat 'l isfel il-valur normali biex tqabbel ir-rata l-aktar baxxa ta' obbligazzjoni tal-VAT osservata għall-bejgħ tal-esportazzjoni tal-prodott ikkonċernat (jiġifieri l-hekk imsejħa rata mhux rimborsabbli). Dan żgura s-simetrija meħtieġa bejn il-valur normali u l-prezz tal-esportazzjoni għal-livell ta' tassazzjoni indiretta. B'reazzjoni għall-argumenti li saru minn Hankook Group li l-aġġustament għandu jsir fuq l-prezz tal-esportazzjoni, il-Kummissjoni nnotat li l-Artikolu 2(10)(b) tar-Regolament bażiku jagħmilha ċara li kwalunkwe differenza fil-livell ta' tassazzjoni indiretta hija kwistjoni li għandha tkun indirizzata fil-valur normali, mhux fil-prezz tal-esportazzjoni.

(117) Fir-rigward tal-argument li għandu jsir aġġustament sabiex jinnewtralizza kwalunkwe differenza fil-kostijiet ta' materja prima jew inputs bejn l-esportazzjoni u l-bejgħ domestiku li tirriżulta minn obbligazzjoni residwa tal-VAT fuq tali entrati tal-kost, il-Kummissjoni fakkret li l-iskop tal-aġġustament mwettaq f'dan il-kuntest mhux intiż biex jittratta xi allegata differenza fil-kostijiet tal-materja prima jew inputs oħrajn. Minflok, l-aġġustament jiżgura li l-prezzijiet użati għall-paragun huma fl-istess livell ta' tassazzjoni. Fl-aħħar nett, fir-rigward tal-argument ta' Giti Group dwar l-oneru tal-provi, il-Kummissjoni fakkret li l-fatt li l-bejgħ mill-esportazzjoni tal-prodott ikkonċernat jiskatta obbligazzjoni tal-VAT kien stabbilit bħala kwistjoni ta' fatt fl-investigazzjoni u, fir-realtà, mhux ikkontestata minn xi Group li pjuttost joffri approċċ differenti biex jindirizza dan il-fatt (aġġustament tal-prezz tal-esportazzjoni jew aġġustamenti għal differenzi fil-kostijiet). Għalhekk, dawn l-affermazzjonijiet ġew irrifjutati.

(118) Wara d-divulgazzjoni finali, Hankook Group tenna li huwa entità ekonomika unika u għalhekk il-Kummissjoni ma għandhiex tagħmel aġġustament għall-kummissjonijiet skont l-Artikolu 2(10)(i) tar-Regolament bażiku.

(119) Il-Kummissjoni tenniet il-pożizzjoni tagħha li skont l-Artikolu 2(10)(i) tar-Regolament bażiku hija intitolata li tagħmel aġġustamenti għal kummissjonijiet imħallsa għall-bejgħ ikkunsidrat. F'dan il-każ, il-Kummissjoni stabbilixxiet li l-kummissjonijiet kienu previsti f'kuntratt bejn il-partijiet u de facto imħallsa mill-produtturi esportaturi lil partijiet relatati. Il-pagamenti kienu rrapportati, rikonoxxuti mill-produttur esportatur u vverifikati matul l-investigazzjoni. Instab li dawn jaffettwaw il-paragun tal-prezzijiet. Għaldaqstant il-Kummissjoni kienet obbligata li tagħmel aġġustamenti għal kummissjonijiet irrispettivament mill-fatt jekk il-kumpaniji jiffurmawx entità ekonomika unika jew le. Il-Kummissjoni fakkret ukoll li l-kunċett ta' entità ekonomika unika fil-kuntest tal-aġġustamenti skont l-Artikolu 2(10) tar-Regolament bażiku kien żviluppat fil-ġurisprudenza tal-Qorti (33) dwar “kummissjonijiet nozzjonali” inkluż il-marġni kummerċjali rċevuti minn kummerġjant kif imsemmi fit-tieni subparagrafu tal-Artikolu 2(10)(i) u mhux għal sitwazzjonijiet fejn kummissjonijiet reali huma definiti b'mod ċar u mħallsa de facto. Għaldaqstant, din id-dikjarazzjoni ġiet irrifjutata.

(120) Wara d-divulgazzjoni finali, Hankook Group tenna d-dikjarazzjoni tiegħu li r-royalties imħallsa lill-Kwartieri Ġenerali Koreani għall-użu tat-teknoloġija u l-marka Hankook ma għandhomx jitnaqqsu mill-prezz tal-esportazzjoni. Il-Kummissjoni eżaminat mill-ġdid it-talba, sabet li kienet ġustifikata u kkalkolat mill-ġdid il-marġni ta' dumping skont dan.

3.4. Marġni tad-dumping

(121) Kif stipulat fit-taqsimiet 3.1 sa 3.3, il-Kummissjoni qieset għadd ta' kummenti minn partijiet interessati li waslu wara d-divulgazzjoni u kkalkolat mill-ġdid il-marġni ta' dumping tal-produtturi esportaturi kollha fil-kampjun. Dan wassal għat-tnaqqis tal-marġni tad-dumping stabbilit b'mod proviżorju. Din il-bidla kellha impatt ukoll fuq il-marġni tad-dumping tal-kumpaniji l-oħra kollha, kemm dawk li kkooperaw kif ukoll dawk li ma kkooperawx, minħabba li dawn il-marġni huma bbażati fuq il-marġni tal-kumpaniji fil-kampjun.

(122) Il-marġni tad-dumping definittivi mogħtija bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: Tabella 1 Marġni tad-dumping definittivi Kumpanija Marġni tad-dumping definittiv Xingyuan Group 106,7 % Giti Group 56,8 % Aeolus Group u Pirelli 85 % Hankook Group 60,1 % Kumpaniji Oħra li Kkooperaw 71,5 % Il-kumpaniji l-oħra kollha 106,7 %

4. DANNU

4.1. Definizzjoni tal-industrija tal-Unjoni

(123) Kif deskritt fir-Regolament proviżorju fil-premessi (127) sa (129), il-prodott simili ġie manifatturat minn aktar minn 380 produttur fl-Unjoni, li jipproduċu kemm tajers ġodda u kemm tajers b'wiċċ ġdid. Flimkien, dawn ġew definiti bħala l-industrija tal-Unjoni.

(124) Wara d-divulgazzjoni finali, is-CRIA u s-CCCMC stqarrew li produtturi tal-uċuħ ġodda li joperaw jew le skont l-arranġamenti ta' tolling ma jistgħux jiffurmaw parti mill-industrija tal-Unjoni. Huma qiesu li l-produzzjoni tal-uċuħ ġodda huwa suq tas-servizz wara l-bejgħ li ma jistax ikun protett permezz ta' miżuri antidumping, minħabba li l-produtturi tal-uċuħ ġodda jieħdu tajers użati eżistenti u jipproċessawhom mill-ġdid biex dawnn ikunu jistgħu jintużaw. Barra minn hekk, produtturi tal-uċuħ ġodda li joperaw abbażi ta' tolling ma jistgħux ikollhom sjieda tal-kejsing. Il-klijenti jżommu s-sjieda tal-kejsings waqt li l-kejsing jingħata service u wiċċ ġdid jiġi applikat fuq tajer użat qabel ma jkun ritornat lill-klijent.

(125) Il-Kummissjoni nnotat li l-industrija li tagħti wċuħ ġodda lit-tajers tagħti ħajja oħra (jew aktar, minħabba li l-istess kejsing jista' jkun trattat mill-ġdid diversi drabi) lil kejsing li joriġina minn tajer użat. Tajer użat mhux sigur biex jintuża fuq triq pubblika u ma jistax jirritorna fiċ-ċirkolazzjoni. Mingħajr il-proċess ta' għoti ta' wiċċ ġdid, il-futur tat-tajer użat huwa li jispiċċa fil-miżbla, minkejja li parti minn tajer użat tista' tkun piroliżata biex tipproduċi fjuwil derivat mit-tajers. Kif deskritt fil-premessa (49) tar-Regolament proviżorju, l-għoti ta' wiċċ ġdid lil tajer huwa proċess ta' riċiklaġġ fejn it-tajers użati jiġu rikostruwiti permezz tas-sostituzzjoni tal-wiċċ tat-tajer fuq kejsing qadim. Għalhekk, l-għoti tal-uċuħ ġodda mhux biss servizz, imma huwa proċess tal-produzzjoni. Irrispettivament mill-arranġamenti ta' sjieda, il-produtturi tal-uċuħ ġodda huma produtturi tal-Unjoni li l-proċess ta' produzzjoni tagħhom jibda minn kejsing u li qed jipproduċu tajer.

(126) Barra minn hekk, iċ-ċiklu tal-ħajja tat-tajers użati jintemm b'waħda minn żewġ modi: jew jintremew bħala skart jew jintużaw bħala kejsing tajjeb li jista' jingħata wiċċ ġdid. Jekk ikkunsidrati skart, is-sid tat-tajer użat jista' jkollu jħallas tariffa biex jarmi t-tayer użat. Fit-tieni xenarju, it-tajer użat isir sors ta' dħul. Il-produtturi tal-uċuħ ġodda jistgħu jixtru tajers użati minn garaxx jew jagħtu wċuħ ġodda lil tajers użati skont ftehim ta' tolling. Il-produtturi tal-uċuħ ġodda vverifikati jużaw żewġ sorsi ta' forniment (jiġifieri jew kejsing mill-istokk jew ftehim ta' tolling) biex jipproduċu tajers. Il-prezz tax-xiri ta' tajer użat kien f'medja ta' madwar 10 % tal-kost kumplessiv tal-produzzjoni ta' tajers b'wiċċ ġdid. Il-Kummissjoni kkunsidrat li d-differenza fil-kostijiet tal-produzzjoni jew fil-valur miżjud bejn iż-żewġ modi li bihom il-kejsings jingħataw wiċċ ġdid, ma kienx sinifikanti, u tqishom bħala żewġ mudelli ta' negozju differenti tal-għoti ta' wiċċ ġdid lit-tajers. Għaldaqstant, il-Kummissjoni kkonkludiet li l-produtturi tal-uċuħ ġodda huma parti mill-industrija tal-Unjoni.

(127) B'riżultat ta' dan, id-data pprovduta mill-produtturi tal-uċuħ ġodda u vverifikata mill-Kummissjoni (inkluż il-kostijiet reali u l-prezzijiet tal-bejgħ) intużat għall-istabbiliment tal-indikaturi tad-dannu u għall-kalkolu tal-marġni tad-dannu.

4.2. Analiżi segmentata tad-dannu

(128) Kif spjegat fil-premessa (162) tar-Regolament proviżorju, is-sitwazzjoni ekonomika tal-industrija tal-Unjoni kienet analizzata fuq bażi aggregata u, f'ċerti indikaturi mikroekonomiċi fil-grad tal-livelli, minħabba s-segmentazzjoni tas-suq tal-Unjoni. Ċerti partijiet interessati tennew l-istess tħassib wara d-divulgazzjoni finali li l-analiżi tad-dannu skont is-segment għandha tikkunsidra l-indikaturi kollha tad-dannu u l-indikaturi tal-kawżalità. Huma rreferew għar-Rapport tal-Korp tal-Appell fl-Istati Uniti - Prodotti tal-Azzar Illaminati bis-Sħana mill-Ġappun (34). Barra minn hekk, dawn il-partijiet talbu li l-Kummissjoni għandha tiddistingwi wkoll bejn tajers ġodda u tajers b'wiċċ ġdid, tagħmir oriġinali u, it-tajers ta' sostituzzjoni minħabba li s-suq tat-tagħmir oriġinali kien protett mill-kompetizzjoni Ċiniża, għal darb'oħra b'referenza għal rapport tal-Korp tal-Appell fl-Istati Uniti - Prodotti tal-Azzar Illaminati bis-Sħana mill-Ġappun (35). Is-CRIA u s-CCCMC tennew l-istess tħassib wara d-divulgazzjoni finali.

(129) Il-ġurisprudenza msemmija hawn fuq tindika li l-awtoritajiet li jeżaminaw parti waħda mill-industrija domestika, “huma meħtieġa li, fil-prinċipju, jeżaminaw, bl-istess mod, il-partijiet l-oħra kollha li jiffurmaw l-industrija, kif ukoll jeżaminaw l-industrija kollha kemm hi” (36). Madankollu, ir-Rapport tal-Korp tal-Appell ma jimponix fuq l-awtoritajiet tal-investigazzjoni obbligu li jipprovdu l-indikaturi kollha tad-dannu skont is-segment.

(130) Barra minn hekk, il-fatti f'dan il-każ kienu differenti. Fir-rapport tal-Korp tal-Appell fl-Istati Uniti - Prodotti tal-Azzar Illaminati bis-Sħana mill-Ġappun, parti sinifikanti tal-produzzjoni domestika fl-Istati Uniti - il-produzzjoni kaptiva - ġiet protetta mill-istruttura tas-suq domestiku minn kompetizzjoni diretta mill-importazzjonijiet tas-suġġett. F'din is-sitwazzjoni speċifika, il-Korp tal-Appell sab problema fl-“eżami komparattiv” ta' kull parti tas-suq domestiku – li qabbel fuq żewġ lati kuntrastanti s-suq tan-negozjanti u s-suq kaptiv. Għall-Korp tal-Appell, dan “saħħaħ” il-ħila tal-awtoritajiet investigattivi li jagħmlu determinaizzjoni xierqa dwar l-istat tal-industrija domestika sħiħa. Iżda f'dan il-każ ma kien hemm ebda protezzjoni tas-segmenti tal-livelli 1 u 2 tas-suq tal-Unjoni. Il-bejgħ tal-importazzjonijiet Ċiniżi hu kkonċentrat prinċipalment fis-suq tal-bdil; din hi sitwazzjoni fattwali li mhix imposta mill-istruttura tas-suq tal-Unjoni. Barra minn hekk, il-prodott ikkonċernat kien jinbiegħ lill-manifatturi tat-tagħmir oriġinali wkoll. Għalhekk, l-allegazzjoni li s-suq tat-tagħmir oriġinali tal-Unjoni huwa protett mill-kompetizzjoni Ċiniża u għalhekk għandu jkun analizzat separatament ġiet miċħuda.

(131) Barra minn hekk, kif innotat fil-premessa (160) tar-Regolament proviżorju, il-ġurisprudenza tikkonferma wkoll li, meta jkun eżaminat jekk hemmx dannu għall-industrija tal-Unjoni kollha kemm hi, din l-analiżi tista' tiffoka fuq is-segment l-aktar affettwat mill-importazzjonijiet oġġett ta' dumping. F'dan il-każ, madwar 65 % tal-importazzjonijiet Ċiniżi tat-tajers huma relatati mal-livell 3. Għaldaqstant, analiżi xierqa tad-dannu ma tistax tinjora l-impatt tal-importazzjonijiet oġġett ta' dumping speċjalment f'sitwazzjoni tas-suq fejn il-bejgħ ta' tajers tal-livell 3 qed jikber bla heda, u fejn il-livelli kollha li jifformaw is-suq tat-tajers tal-Unjoni huma relatati ma' xulxin.

(132) Għal dawn ir-raġunijiet, il-Kummissjoni ddeċidiet li għamlet eżami xieraq tal-industrija kollha kemm hi.

4.3. Konsum tal-Unjoni

(133) Kif imsemmi fil-premessa (9), il-Kummissjoni wettqet żjarat ta' verifika fil-bini ta' żewġ importaturi mhux relatati. Instab li l-importazzjonijiet tal-prodott ikkonċernat ġew iddikjarati wkoll matul il-perjodu kkunsidrat taħt il-kodiċijiet NM 4011 90 00 u 4011 99 00. Dawn l-importazzjonijiet kienu jikkonċernaw tajers tal-livell 3. Madankollu, ma kienx possibbli li jiġi stabbilit jekk kienx hemm problema sistemika bid-dikjarazzjoni tal-prodott ikkonċernat, jew jekk il-kwistjoni kinitx limitata għal dan l-importatur partikolari.

(134) Barra minn hekk, il-volum totali rrapportat mill-produtturi esportaturi Ċiniżi li kkooperaw fil-perjodu ta' investigazzjoni qabeż it-total tal-importazzjonijiet li joriġinaw mir-Repubblika tal-Poplu taċ-Ċina pprovdut mill-Eurostat Comext. Madankollu, billi ma hemm ebda data rrapportata minn dawn il-produtturi esportaturi li tikkonċerna s-snin preċedenti, il-Kummissjoni ddeċidiet li ssegwi approċċ konservattiv u li ma tirrevedix il-volumi ta' importazzjoni mir-RPĊ.

(135) Wara d-divulgazzjoni proviżorja, instab li l-bejgħ tal-fornituri tal-wiċċ mhux membri tal-ETRMA Europool ġew ommessi meta kien stabbilit il-konsum tal-Unjoni. Għaldaqstant, il-Kummissjoni rrevediet il-konsum tal-Unjoni għall-perjodu kkunsidrat.

(136) Matul il-perjodu kkunsidrat l-konsum tal-Unjoni (37) żviluppa kif ġej: Tabella 2 Il-konsum tal-Unjoni (f'unitajiet) 2014 2015 2016 Perjodu ta' investigazzjoni Konsum totali tal-Unjoni 20 499 603 20 962 782 21 600 223 21 748 781 Indiċi 2014 = 100 100 102,3 105,4 106,1 Sors: ETRMA u l-fornituri tal-uċuħ ġodda mhux membri tal-ETRMA Europool.

(137) Għalhekk, il-konsum tal-Unjoni żdied matul il-perjodu kkunsidrat. Kumplessivament, matul il-perjodu kkunsidrat, il-konsum żdied b'6,1 % minn madwar 20,5 miljun tajer għal madwar 21,7 miljun tajer fil-perjodu ta' investigazzjoni.

4.4. Interkonnessjoni bejn tajers ġodda u dawk b'wiċċ ġdid

(138) Għadd ta' partijiet interessati kkontestaw il-konklużjonijiet proviżorji dwar l-interkonnessjoni bejn tajers ġodda u dawk b'wiċċ ġdid u fost il-livelli u tennew l-istess tħassib wara d-divulgazzjoni finali. Il-Kummissjoni ġabret l-informazzjoni kollha dwar din il-kwistjoni f'nota għall-fajl dwar l-interkonnessjoni (38).

(139) Fir-rigward tal-premessa (140) tar-Regolament proviżorju, is-CRIA u s-CCCMC stqarrew li ma kien hemm l-ebda attribuzzjoni ta' valur għat-tajers tal-livelli 1 u 2 mill-eżistenza tal-industrija tal-produtturi tal-uċuħ ġodda.

(140) Informazzjoni rigward l-importanza tan-negozju tal-produzzjoni tal-uċuħ ġodda hi ferm mifruxa u hi pubblikament disponibbli. Kif imsemmi fil-premessa (58) tar-Regolament proviżorju, il-produtturi ta' tajers ġodda qegħdin ukoll jipproduċu t-tajers b'wiċċ ġdid. Xi produtturi esportaturi Ċiniżi għandhom il-marki tagħhom stess għal tajers b'wiċċ ġdid bħal Hankook Alphatread jew Giti Genesis. Kif spjegat fin-nota għall-fajl dwar l-interkonnessjoni, il-Kummissjoni sabet li l-produtturi ewlenin tat-tajers li jinkludu produtturi esportaturi Ċiniżi kienu attivi fin-negozju tal-produzzjoni tal-uċuħ ġodda. Hankook Group joqgħod fuq il-produtturi tal-uċuħ ġodda tal-Unjoni bħal Vacu-Lug fir-Renju Unit jew B.R.P. Pneumatici fl-Italja għall-attività tagħha ta' produzzjoni tal-uċuħ ġodda. GITI Genesis, preċedentement magħrufa bħala TG Ree Tread tiddependi fuq Vacu-Lug fir-Renju Unit.

(141) Barra minn hekk, Pirelli Italia, fir-rigward ta' kuntratt iffirmat ma' Marangoni (Unjoni fornitur ta' soluzzjonijiet b'wiċċ imfellel ġdid), fl-2009 iddikjarat li dan il-proġett, li huwa parti minn strateġija ta' tisħiħ u twessiegħ tal-provvista ta' servizzi minn Pirelli Truck, għandu l-għan li jżid il-valur b'mod partikolari tal-prodotti ġodda fis-serje 88 u fis-serje 01, varati fis-suq Ewropew fl-2009, ikkaratterizzati, fost kwalitajiet oħrajn, mill-adattabilità li jingħataw wiċċ ġdid (39). Produtturi oħra wkoll qed jikkummerċjalizzaw li t-tajers tagħhom jistgħu jingħataw wiċċ ġdid, pereżempju l-importatur tal-marka Athos jgħid li t-tajers Athos jistgħu jingħataw wiċċ ġdid u huma adattati għal proċedura bil-kesħa u bis-sħana u anke l-marka Aeolus (40) (rapportati t-tnejn bħala ta' livell 3). Dan juri li l-possibbiltà ta' għoti ta' wiċċ ġdid hi fattur ta' valur sinifikanti kemm fl-Unjoni Ewropea kif ukoll fil-pajjiż ikkonċernat. Tabilħaqq, l-investigazzjoni tal-Kummissjoni wriet li l-produtturi tal-“ogħla livell” jibbażaw ħafna fuq l-eżistenza u d-disponibbiltà ta' industrija tal-produtturi tal-uċuħ ġodda biex mhux biss joħolqu perċezzjoni ta' suq ta' valur għoli, iżda anki għall-istrateġiji tagħhom għall-konsumaturi u għall-kontinwità tan-negozju. Hekk kif turi wkoll in-nota għall-fajl dwar l-interkonnessjoni, l- adattabilità li jingħataw wiċċ ġdid hi meqjusa mill-industrija tal-produzzjoni fl-Unjoni u fil-pajjiż ikkonċernat mhux biss bħala sempliċi assi ta' kummerċjalizzazzjoni, iżda xprunatur veru tal-valur għal-livelli superjuri. Għalhekk, il-valur u l-prezz tal-bejgħ tal-livelli ogħla għandhom rabta profonda ma' industrija “downstream” b'saħħitha ta' produtturi tal-uċuħ ġodda. Huwa għal dawn ir-raġunijiet li l-Kummissjoni, fil-premessa (140) tar-Regolament proviżorju, qalet li “parti kbira mill-valur attribwit lit-tajers tal-Livelli 1 u 2 joriġina mill-eżistenza ta' industrija tat-trajers b'wiċċ ġdid fil-Livell 3”.

(142) Fuq dik il-bażi, il-Kummissjoni kkonfermat il-konklużjonijiet inizjali tagħha dwar l-interkonnessjoni bejn tajers ġodda u b'wiċċ ġdid u bejn it-tajers.

(143) Fir-rigward tal-premessa (141) tar-Regolament proviżorju, is-CRIA u s-CCCMC ikkunsidraw li l-Kummissjoni ma ddivulgatx is-sors ta' interkambjabbiltà għolja tat-tajers b'wiċċ ġdid li min-naħa tagħha, stabbilit prezz bħala fattur determinanti fid-deċiżjoni tax-xiri tal-klijent li jixtri tajers b'wiċċ ġdid jew tajers ġodda tal-livell 3.

(144) Il-Kummissjoni aċċettat din id-dikjarazzjoni. Għalhekk, fin-nota tagħha għall-fajl dwar l-interkonnessjoni, hi wriet eżempji ta' tajers ta' livelli differenti b'kanali tal-bejgħ komuni.

4.5. Importazzjonijiet mill-pajjiż ikkonċernat

4.5.1. Il-volum u s-sehem mis-suq tal-importazzjonijiet mill-pajjiż ikkonċernat

(145) Aeolus Group u Pirelli ddikjaraw li l-Kummissjoni missha kkunsidrat għall-analiżi tagħha ż-żieda fil-konsum tal-Unjoni u missha pprovdiet analiżi separata għat-tliet livelli. Il-partijiet iddikjaraw li, b'referenza għal-livell 1 u għal-livell 2, l-importazzjonijiet miċ-Ċina naqsu bi 2,7 % u bi 2 % rispettivament, filwaqt li l-importazzjonijiet tal-livell 3 żdiedu bi 3,9 % mill-2015 u mill-2016. Bħala konklużjoni, dawn iddikjaraw li kwalunkwe żieda allegata fl-importazzjonijiet (f'termini assoluti jew relattivi) matul il-perjodu ta' investigazzjoni ma kinitx sostanzjali u ma kkawżatx dannu lill-industrija tal-Unjoni.

(146) Kif spjegat fil-premessi (128) u (132), is-sitwazzjoni ekonomika tal-industrija tal-Unjoni kienet analizzata fuq bażi aggregata, u dan kien jinkludi l-analiżi tal-importazzjonijiet. Kien biss f'ċerti indikaturi mikroekonomiċi ewlenin li twettqet l-analiżi addizzjonali fil-grad tal-livelli, minħabba s-segmentazzjoni tas-suq tal-Unjoni. Il-volumi tal-importazzjonijiet tal-prodott ikkonċernat mir-RPĊ żdiedu. Fuq il-bażi tal-istatistika tal-importazzjoni Eurostat Comext (li kif spjegat fil-premessi (133) u (134) tista' tkun sottovalutata), tali żieda fil-volum ta' importazzjonijiet mir-RPĊ kienet sostanzjali, kemm f'termini assoluti kif ukoll f'termini relattivi.

4.5.2. Prezzijiet tal-importazzjonijiet mill-pajjiż ikkonċernat

(147) Aeolus Group u Pirelli ddikjaraw li l-analiżi tal-Kummissjoni hi nieqsa minn kwalunkwe referenza għas-segmentazzjoni tas-suq u tirrapporta biss ċifri tal-Eurostat, mingħajr ebda referenza għaċ-ċifri dwar l-importazzjonijiet mill-produtturi esportaturi fil-kampjun.

(148) Kif spjegat fil-premessi (128) u (132), is-sitwazzjoni ekonomika tal-industrija tal-Unjoni kienet analizzata fuq bażi aggregata u, f'ċerti indikaturi mikroekonomiċi ewlenin, kienet analizzata anke fil-grad tal-livelli, minħabba s-segmentazzjoni tas-suq tal-Unjoni. Madankollu, fil-kalkoli tat-twaqqigħ tal-prezz, il-prezzijiet mill-produtturi esportaturi fil-kampjun tabilħaqq tqabblu mal-prezzijiet tal-produtturi tal-Unjoni b'kunsiderazzjoni tal-livell speċifiku tagħhom.

(149) Aeolus Group u Pirelli ddikjaraw ukoll li l-prezzijiet tal-importazzjonijiet kienu affettwati b'mod sinifikanti miċ-ċaqliq fir-rati tal-kambju. Il-Kummissjoni ma ratx ir-rilevanza tar-rata tal-kambju peress li l-prezzijiet kollha użati għall-finijiet ta' tqabbil fil-kalkolu tal-marġni tad-dannu huma denominati fl-EURO. B'hekk, iċ-ċaqliq bejn USD u EUR ma kellux rwol fid-determinazzjoni tat-twaqqigħ tal-prezz jew tal-livell tal-miżuri. Għaldaqstant, din id-dikjarazzjoni ġiet irrifjutata.

(150) Ċerti partijiet interessati (Pirelli, Giti Group) iddikjaraw li skont il-Eurostat, il-prezzijiet tal-importazzjonijiet miċ-Ċina (primarjament relatati ma' tajers tal-livell 3) naqsu tul l-aħħar tliet snin biss minħabba tnaqqis fil-prezzijiet fil-materja prima (bi EUR 15,6 għal kull unità). Il-partijiet iddikjaraw li l-prezzijiet tal-materja prima (lastiku naturali u żejt) naqsu b'mod sinifikanti, b'impatt konsistenti fuq il-prezzijiet tal-importazzjonijiet matul il-perjodu ta' investigazzjoni.

(151) L-evoluzzjoni tal-prezz medju tal-importazzjonijiet fl-Unjoni mill-pajjiż ikkonċernat mal-evoluzzjoni fil-prezzijiet tal-materja prima prinċipali żviluppa kif ġej: Tabella 3 L-evoluzzjoni tal-prezzijiet tal-importazzjoni u dawk tal-materja prima prinċipali 2014 2015 2016 Perjodu ta' investigazzjoni Prezzijiet tal-importazzjoni tar-RPĊ (EUR/unità) 144,4 144,3 127,7 128,8 Indiċi 2014 = 100 100 100 88 89 Lastiku Naturali: SGX RSS3 USD/tunnellata 1 957 munita 1 560 munita 1 641 munita 2 050 munita Indiċi 2014 = 100 100 80 84 105 SGX TSR20 USD/tunnellata 1 710 munita 1 370 munita 1 378 munita 1 660 munita Indiċi 2014 = 100 100 80 81 97 Butadien ċenteżmu US għal kull lb 59,0 34,0 37,2 62,5 Indiċi 2014 = 100 100 58 63 106 L-indikatur Brent USD kull barmil 99,7 53,4 43,6 49,6 Indiċi 2014 = 100 100 54 44 50 Sors: Eurostat Comext u l-Ilment

(152) Tul il-perjodu kkunsidrat, il-prezzijiet tal-importazzjonijiet miċ-Ċina ma rriflettewx l-evoluzzjoni tal-prezzijiet tal-materja prima. Filwaqt li l-prezzijiet tal-importazzjonijiet miċ-Ċina baqgħu stabbli bejn l-2014 u l-2015, il-prezz tal-materja prima ewlenija naqas b'mod sinifikanti b'20 % għal-lastiku naturali u b'madwar 45 % għall-butadien u għall-indikaturi Brent. Filwaqt li l-prezzijiet tal-importazzjonijiet miċ-Ċina naqsu bi 12 % bejn l-2015 u l-2016, il-prezzijiet tal-materja prima baqgħu pjuttost stabbli. Finalment, għall-perjodu 2016 u għall-perjodu ta' investigazzjoni fejn ħafna mill-prezzijiet tal-materja prima żdiedu b'mod sinifikanti mit-tieni trimestru tal-2016 sal-ewwel trimestru tal-2017, il-prezzijiet tal-importazzjonijiet miċ-Ċina baqgħu stabbli. Il-Kummissjoni kkonkludiet li l-prezzijiet tal-importazzjonijiet miċ-Ċina mhumiex konnessi mal-evoluzzjoni tal-prezzijiet tal-materja prima. Għaldaqstant, din id-dikjarazzjoni ġiet irrifjutata.

4.5.3. Twaqqigħ tal-prezz

(153) Diversi partijiet interessati ddikjaraw li l-kalkoli tat-twaqqigħ tal-prezz għandhom jiġu stabbiliti b'analoġija għall-metodoloġija użata għall-kalkolu tal-marġni tad-dumping fuq il-bażi ta' tqabbil ta' prezz medju ponderat tal-bejgħ għal kull tip ta' prodott u kull segment tal-produtturi tal-Unjoni fil-kampjun mitluba lil klijenti mhux relatati b'medja ponderata ta' prezzijiet tat-tranżazzjonijiet ta' esportazzjoni komparabbli kollha. Barra minn hekk, is-CRIA u s-CCCMC iddikjaraw li l-Kummissjoni għandha taġġusta l-prezzijiet taċ-Ċina 'l fuq jew inkella l-prezzijiet tal-Unjoni għat-tajers b'wiċċ ġdid 'l isfel biex jiġi żgurat li l-prezzijiet imqabbla jirriflettu distanza simili u għal servizzi ta' wara l-bejgħ u ta' garanzija pprovduti mill-produtturi tal-Unjoni li jbigħu tajers b'wiċċ ġdid, b'mod partikolari għall-grad 3 peress li l-produtturi Ċiniżi ma kinux jipprovdu t-tali servizzi. Il-partijiet tennew allegazzjonijiet simili wara d-divulgazzjoni finali.

(154) Kif spjegat fil-premessi (149) u (150) tar-Regolament proviżorju, il-metodoloġija tat-twaqqigħ tal-prezz għat-tqabbil kkunsidrat il-prezz medju tal-bejgħ għal kull tip ta' prodott (PCN) u għal kull segment. It-twaqqigħ tal-prezz ġie kkalkolat fuq il-bażi tat-tranżazzjonijiet komparabbli skont ir-referenza għat-tip tal-prodott skont kull tip. Peress li fi ħdan kull livell, it-tajers jitqiesu simili f'termini ta' distanza, ma hemm bżonn li jsir ebda aġġustament ġenerali. Dan hu minnu wkoll għas-servizzi ta' garanzija, bl-eċċezzjoni tal-grad 3, li għall-kuntrarju t